Euskararen Astearen IV. edizioa Arabako ESIn - Osaraba\negilea Osaraba · 20 abendua, 2019\nEuskararen Astea dela eta, Arabako ESIk euskararen erabilera sustatzeko hainbat jarduera egin ditu eta profesionalek zein erabiltzaileek parte hartu dute\nEuskararen Nazioarteko Egunarekin bat eginez, eta profesionalen artean zein gizartean euskararen erabilera bultzatzeko helburuarekin, Arabako ESIk hainbat jarduera egin zituen abenduaren hasieran, erakundean bertan zein kanpoan.\nZabalgana HLHIko Lehen Hezkuntzako seigarren mailako ikasleekin egindako jarduera, hizkuntzen erabilera-ohiturei buruz kontzientziatzeko eta horiek ingurunean duten erabileraren errealitateari buruz hausnartzeko. Era berean, euskararen erabilera sustatzeko jarduera osagarriak egin zituzten.\nUrologiako Saio Klinikoa.\nIbilbide historikoa Arabako hiriburuan.\nBor-Bor film laburraren aurkezpena, "Esker On" Arabako ESIko profesionalak aitortzeko ekitaldian.\n"Ume sorosleak" lehen sorospenen tailerra.\nOsakidetzaren Euskara Normalizatzeko eta Erabiltzeko Planari eta ESIren estrategia bakoitzean haren erabilera garatzen ari den Arabako ESIren Kudeaketa Planari jarraiki, erakunde horrek Euskararen IV. Astea egin zuen Erakunde Sanitario Integratu gisa.\nNext story Araski taldearen bisita AUO Txagorritxuko Pediatriara\nPrevious story AUOko Kanpoko Kontsulten Pediatria, Arabako ESIren Gabonetako Egokitzapenen III. Lehiaketaren irabazlea


Deskonfinamenduan murgilduta dago Italia, bigarren fasean. Herrialdea apurka-apurka ateak zabaltzen ari da, eta hori era egokian egiten dela baieztatzeko zibilen taldeak osatzea proposatu du Francesco Boccia Gai Erregionaletako ministroak. Polemika sortu du proposamenak, gizartearen kontrolerako sortu dituztela argudiatuta, eta azkenean “erabilera publikorako” soilik izango direla argitu du ministroak.\nBolognako (Italia) bi Laguntzaile Zibiko. Argazkia: ANSA.it.\nKale eta parkeak patruilatzeko asmotan planteatu zuen Bocciak Laguntzaile Zibikoak sortzeko proposamena. Jendearen arteko distantzia mantentzen dela bermatzea zuen helburu; hala ere Gobernuak argi utzi du isunik jartzeko eskumenik ez luketela izango.\nOposiziotik eta gizarteko hainbat sektoretatik kritikak jaso ditu ministroak, ordea. Gzartearen kontrola areagotzeko estrategia dela aurpegiratu diote batzuek; besteek berriz, horrelako lanetarako prestatu gabe dauden zibilek poliziaren beharrik ez luketela egin behar.\nKritiken aurrean, atzera egin behar izan du Bocciak bere proposamenean. Kontrolerako eskumena kendu die boluntarioei, eta “erabilera publikorako” bideratuko dituela gehitu du. “Etxetik irten ezin denari janaria edo botikak eramateko, parkeak zabaldu edo zarratzeko; hau da, alkateak eskatzen diena egiteko” izango direla esan du Bocciak Rai2 irratian.\nDena den, bere proposamena defendatu du, eta esan du ez dela herritarren kontrolerako erreminta izango: “Inoiz ez da izan guardia zibilik, errondarik edo armadarik: hemen boluntarioak besterik ez dira egongo, beren denbora horretan eman nahi dutenak, partaide sentitzen direlako”.\nKanal hauetan artxibatua: Covid-19 shockean adi | Italia | Kontrol soziala


Bertrand du Guesclin - Wikipedia, entziklopedia askea.\nBroons, 1314 eta 1320 bitartean\nChâteauneuf-de-Randon, 1380ko uztailaren 13a (50/60 urte)\nMonument du cœur de Bertrand du Guesclin (en)\nJeanne de Laval-Tinténiac (en)\nOlivier du Guesclin (en)\nmilitarra eta zalduna\nConstable of Castile (en)\nBretainiako Ondorengotza Gerra\nBertrand du Guesclin militar eta kondestable frantziar bat izan zen, Bretainiako Dinan herritik gertu dagoen La Motte-Broonsen 1314 eta 1320 bitartean jaioa eta Auverniako Chateauneuf-de-Randonen hil zena 1380ko uztailak 13an. Du Guesclin ospetsua da bere herrialdean Ingalaterraren aurkako Ehun Urteko Gerran izan zuen, baita Espainian ere Henrike II.a Gaztelakoak bere anaia Pedro I.a Gaztelakoaren aurka egin zituen kanpainetan parte hartu zuelako.\nSenseko dama zen Joana Malesmainsekoaren eta Motte-Broonseko jauna zen Roberto II.a du Guesclinen sei seme-alabetatik nagusiena zen. Heroiaren eleberritutako lehen biografien arabera Bugian jatorria zuen errege berbere baten ondorengoa izango litzateke, Aquin izenekoa, VIII. mendearen erdialdean Armorikan bizitzen jarri zena, non Glay izena eman zion gaztelu bat eraiki zuen, Aquin izenarekin elkartuta Glayaquin abizena sortu zuena, ondoren Gleaquin, Gleasquin, Gueaclin eta DuGuesclin bihurtu zena. Elezaharrak Aquin erregeak, Karlomagnok garaitua, hain azkar ihes egin zuela ezen urte bete baino ez zuen seme bat utzi zuela gehitzen du, garaileak Giacquin izenarekin bataiarazi zuena. Beste bertsio baten arabera Duguesclin familia Dinan leinukoa zen, Avangour eta Lavalekoekin elkartu zena. Familiaren enbor bezala Richer delako bat ere aipatzen da, Gaycliceko gazteluko jauna, XI. mendearen lehen erdian bizi izan zena.\nBere itsustasuna mitikoa zen: "buru handi, gorputz handi, berna labur, begi txiki baina begirada bizi eta sarkorreko gizon hark" garai hartako kronikari baten arabera, oso mesede gutxi zor zizkion naturari: "Ni oso itsusia naiz, zioen, emakumeen maitasuna irabazi ahal izateko, baina, aldiz, etsaiak nire beldur izatea lortzen dut". Eta, hain zuzen ere, bere indarra izugarria zen, armak paregabeko trebetasunez erabiltzen zituen eta gogorra eta bortitza zen.\nWikimedia Commonsen badira fitxategi gehiago, gai hau dutenak: Bertrand du Guesclin\nMultimedia: Bertrand du Guesclin\nBNF: 119352216 (data)\nOrriaren azken aldaketa: 21 martxoa 2020, 11:55.


Informazioa eta Dokumentazioa | Just another WordPress.com weblog\nGoogle books, Google bilatzaileak eskaintzen dituen barne bilatzaileetako bat da.\nGai desberdinetako liburuak PDF formatuan topa ditzakegu bertan. Dohaineko zerbitzua denez, eskaintzen dituen liburu kopurua txikia da. Hala ere, herraminta oso interesgarria da irakurtzea gustuko dutenentzat.\nISBN (International Standard Book Number) erabilera komertzialerako liburuentzako identifikatzailea da.\nEuskaraz, Liburuen Nazioarteko Zenbaki Normalizatua edo «is-bin» deritzo.\n1966an Erresuma Batuan, W H Smith liburu dendak sortu zuen, Standard Book Numbering (SBN) izenpean. 1970ean mundu osora hedatu zen identifikatzailea eta ISO 2108 estandar internazional moduan definitu zen.\nIdentifikatzaile honek,10 digitu dauzka; 4 zatitan banatzen da:\n1-Herrialdearen edo jatorrizko hizkuntzaren digitua.\nHala ere, 2007 urtetik aurrera, 10 digitu hauei beste hiru gehitu zaizkie, barra-kode internazionalarekin bat eginez.\nISBN, ere, 1972-tik Espainian editatu diren liburuen erreferentzia biltzen duen datu- basea da.\nEuskaraz, katalanez, gallegoz eta gazteleraz editatutako 900.000 liburuen erreferentzia eskaintzen du. Eta aurretik aipatutako ISBN da bilaketa hauek egiteko baliabidea, hots, Herrialdearen edo jatorrizko hizkuntzaren digitua; editorearen digitua; artikuluaren digitua; kontrol digitua.\nBilgunea Euskadiko erakunde publiko eta pribatu ezberdinetako liburutegien katalogo kolektiboa da. Erakunde hauen artean unibertsitateak, aldundiak eta udalak aurkitzen dira.\nHainbat erakundeetako liburutegien katalogoak daude bertan: jaurlaritza, aldundiak, udalak, unibertsitateak, espezializatuak …Eskaintzen dituen loturak oso interesgarriak dira, beste katalogo batzuetara dauzkanak esaterako.\nBilaketak gazteleraz zein euskaraz; herriaren arabera; sailaren arabera egin daitezke.\n1.Ignacio Ramonet, Le Monde Diplomatique egunkariko zuzendariaren idatzi edo aipatzen duten dokumentuak katalogo osoan bilatu ditut. Emaitzetatik gehien harritu nauena Ignacio Ramonetek idatzitako liburu eta artikuluez gain, antzeko autoreak ere agertu zaizkidala da.\n2.bilaketan Oiongo liburutegian autore berdina bilatu dut eta ez dut emaitzarik lortu.\nGoogle Scholar, Google bilatzaileak zenbait editorial, unibertsitate eta elkarte profesionalekin batera sortutako bilatzaile zientifikoa da; dokumentazio teknikoa eskaintzen duen instrumentua da.\nIkerketa lanak, artikulu espezializatuen laburpenak, informe teknikoak, liburu zientifikoak edo/eta zenbait doktoratuen tesiak topa ditzakegu bertan.\nGoogle bilatzailearen moduan, bilaketaren emaitzak ordenatuta daude. Emaitzen hierarkizazio hau, autorearen edo artikuluaren garrantziaren arabera edo/eta dokumentuak izandako kontsulten araberako da. Gainera, Google Scholar-en egindako bilaketak bereizgarri esanguratsu bat daukate: emaitzen dokumentuetan sarean aurkitzen ez diren testuen erreferentziak agertzen dira eta bertan, erreferentzi hauetarako informazio eta loturak eskaintzen dira.\nBeste ezaugarri esanguratsu bat, web gune ireki edo dohainekoa dela da. Beraz, informazio zientifiko eta espezializatua edonoren esku jartzen duen informazio iturria da.\nBilatzaile sofistikatua da. Autorea; artikulua; argitaratutako aldizkaria edo dataren araberako bilaketak egin ditzakegu.\n1.bilaketaren emaitzak: autorea ipini dut; Jose de la Luz zientifiko kubatarra. 77.000 emaitza posibletatik 10 orrialde agertu zaizkit. Emaitzetatik, benetan erabilgarriak egin zaizkidan emaitzak bi diren harren oso baliagarriak eta zehatzak dira.\n2.bilaketan hemafrodita hitza bilatu dut. Berriz, 14 orrialde agertu zaizkit hitz hau aipatu edo lantzen duten dokumentu zientifikoekin.


Itsas biologian adituek, klima aldaketak ekosistema ozeanikoetan duen eragina aztertzen ari dira Donostian - SPRI\nSPRI / Euskadinnova / Berrikuntza Teknologikoa / Itsas biologian adituek, klima aldaketak ekosistema ozeanikoetan duen eragina aztertzen ari dira Donostian\nItsas biologian adituek, klima aldaketak ekosistema ozeanikoetan duen eragina aztertzen ari dira Donostian\n16 iraila, 2015\nHitzordua aukera paregabea da arrantzaren eragina analizatzeko\nKlima-aldaketak itsas harrapakari handien populazioari eta itsas ekosistemei nola eragiten dioten iragartzeko helburuarekin nazioarteko ehun bat aditu baino gehiago bildu dira, hilabete honetan, 14tik 18ra bitartean Donostian egiten ari den CLIOTOP kongresuko hirugarren edizioan.\nMiramar Jauregia da itsasoaren eta elikagaien berrikuntzan aditua den AZTI euskal zentro teknologikoak “Itsas animalien etorkizuna ozeano aldakor batean” izenburupean antolatutako jardunaldien epizentroa.\nHitzordua aukera paregabea da, arrantzak eta klima- aldakortasunak itsas harrapakari handietan eta sistema pelagikoetan duten eragina analizatzeko. Gainera, adituek, klima aldaketaren ondorio sozial eta ekonomikoak ere ebaluatuko dituzte.\nKongresua, itsas ekosistemen arriskuak neurtzeko tresna egokienak identifikatzeko diseinatuta dago, izan ere, azterketa- metodologia egokienak izatea funtsezkoa baita itsas baliabideen kontserbazioa hobetzeko eta arrantza eta lurralde- antolamendua modu jasangarrian kudeatzeko.\nBertan, adituek itsas espezieen lurralde-banaketan gertatzen diren aldaketak baliozta ditzaten eta itsas harrapakari handiei, hala nola, marrazo eta atunei, tarte handia eskaini diezaieten aurreikusita dago.\n“Arrantza-espezie hauen kontserbazioa funtsezkoa, berebiziko garrantzi sozioekonomikoa baitute kostatik hurbil arrantzatzen duten eta garapen bidean diren herrialde askorentzat, baita mundu guztian arrantzatzen duten flotak dituzten herrialde garatuentzat ere” ziurtatu du AZTIko baliabide tunidoetan aditua den Haritz Arrizabalagak.\nBiologoak, itsas ekosistemek nolako portaera izango duten ezagutzea “funtsezkoa” dela gaineratu du izan ere honela bakarrik “gara daitezke epe labur, ertain eta luzera begira, jasangarriak izango diren baliabideen kudeaketarako estrategiak”.


Hezkuntza – 2 orrialdea – 27zapata\n27zapata, Aitatasuna, Azkenak, Hezkuntza\nLagun batzuk yogurrak baino lehenago iraungitzen dira. Eta Bifidusek baino zapore eskasagoa dute. Badira parrandak irauten duten lagunak. Badira txiki-txikitako lagunak, ikastolakoak. Asko dira lagun-lagunak. Betirako izango zirela sinistutakoak. Eta azkenerako, Facebookean ere ez dauzkazunak. ...\n27zapata, Aitatasuna, Azkenak, Gizartea, Hezkuntza, Sailkatu gabea\nImanol Epelde Api 09\nZuei ere umetan emanarazten zizkizueten muxuak? Nola sentitzen zineten muxu jasa haren erdian? Orduan zergatik behartzen ditugu gure seme-alabak gauza bera egitera? Edukazioagatik? Baina, esaidazue, zer da edukazioa ume batentzat? Edukazioagatik muxuak gogoz kontra emateko ...\n27zapata, Aitatasuna, Azkenak, Bizhitza, Gizartea, Hezkuntza\nTamainak inporta du. Eta asko gainera. Ez dira alferrik operatzen urtean 15000 zakil. Luzatzeko noski. Gizona gizon izango bada ezin daiteke penetratua izan. Ipurtzulotik?! Ezin mintzatu daiteke gizonezkoa emozioez: bueno bai, pixka bat bai, baina ...\n170 Views 01 Comment\nEpaitua eta akusatua izateko, ez dago parkeetako banku bat baino aulki hoberik. Aukeratu parke bat, eta orain aukeratu parke horretako banku bat. Eta eseri, eseri lasai. Eta behatu nola mugitzen diren umeak parkean, aztertu nola ...\n113 Views 4 Comments\nEz diot eskatuko ezer 2019ari, ez bada, ez bada… nire buruarekin gehiago egoteko denbora. Ez diot eskatuko, ez bada, askatzea, goizean jaiki orduko, mugikorreko aplikazio guztiak errepasatzeko ohitura inozotik. Eta gosaltzean, gosaltzean bakarrik pentsatzea. Ez ...\n55 Views 01 Comment\n27zapata, Aitatasuna, Azkenak, Gizartea, Hezkuntza, Hizkuntza, Sailkatu gabea\n1975eko azaroaren 20an hil zen: FRANCO. Gaur betetzen dira 43 urte. Baina gure barruko Franko txikiak bizirik daude oraindik. Adibidez, adibidez familian. Batzuetan gurasoak bilakatzen gara Franko txiki: Umeei parkeetan, oinak busti dituztelako, ondo merezitako ...\n41 Views 01 Comment\n27zapata, Azkenak, Bizhitza, Gizartea, Hezkuntza, Literatura\nImanol Epelde Aza 06\nZarautz ez da herri bat, Zarautz… konderri bat da. Ia denok bizi gara gutxienez 300.000 euro balio dituen etxeetan. Ia denok daukagu kotxe bat. Hipoteka bat eta Termomixa etxean. Zarautz ez da herri bat. Zarautz ...\n175 Views 01 Comment


Zentzu-esparrua zerbaiti izateko arrazoia ematen dion errealitateen eta esperientzien multzoa da; kasu honetan enpresa edo erakunde bat. Izateko arrazoi horrek bertan parte hartzeko, babestua izateko, bultzatua izateko eta baita hobetua eta eraldatua izateko ere merezi duen zerbait bezala hautematea ahalbidetzen du, inperfekzioak eta kontraesanak eduki arren.\nLanetik Proposamena, zentzu-esparrua\nEgungo krisi eta zalantza testuinguruan, enpresek eta erakundeek erreferentzia sendoak behar dituzte. Geure iritziz, zentzu-esparrua partekatu behar dute, geure esku dagoena kontuan hartuz. Diagnos...\nAukera honen bidez, «Maiatzeko larunbatak» programaren formazio-proposamen berdina eskaintzen zaie enpresei eta erakundeei, baina formatu ireki batean eta enpresa bakoitzaren aukeretara...\nLanetik proposamenean sakontzeko programa da honako hau. Tailer-dinamiketan oinarritzen da enpresa bakoitzari modu espezifikoan dagozkion gaiak jorratzeko eta lantzeko. Mintegi horietan jorra daite...


In memoriam: Piarres Andiazabal — EIZIE Elkartea\nJoan den maiatzaren 16an, Piarres Andiazabal apaiz urruñarra zendu berri da Kanbon, 97 urte zituelarik. Haren oroimenez idatzitako lerrootan, haren ibilbide luze bezain oparoa ekartzen dugu gogora. Lehenik, Baionako elizbarrutian bete zituen hainbat kargu, irakasle eta administratzaile gisa. Ondoren, euskara arloan egin zuen lan eskerga: euskal komunikabideetako kolaboratzaile saiatua, eta batez ere liturgia testuen euskaratzaile nekaezina, hain zuzen «euskarazko liturgiaren aita» titulua mereziarazi zion jarduna, eliz kantugintzan egin ekarpena ahantzi gabe. Gizon apal honek Euskaltzaindiaren eta EIZIE elkartearen aitortza jaso zuen; zehazki, ohorezko euskaltzain eta ohorezko kide izendatu zuten, hurrenez hurren.\nHain aztoratuta gauzkan pandemia garai honetan, hainbat euskaltzale joan zaizkigu zarata handirik atera gabe; haien artean, Piarres Andiazabal kalonjea. Urruñako Plaza Errotan sortua 1923ko urtarrilaren 18an eta 2020ko maiatzaren 16an zendua Kanboko Arditeya erretreta etxean, 97 urte eginda, ondo betetako bizitza baten ondoren. Ama urruñarra zuen, eta aita Azkainetik etorria eiherazain lanetara. Hogeita lau urterekin apeztu, eta berehala ekin zion irakasle lanari, Hazparneko mutilen kolegio pribatuan lehenik eta Uztaritzeko Seminario Ttipian gerora. 1979. urtetik aurrera, Baionako elizbarrutiko administrazio karguak bete zituen, hala nola elizbarruti arteko seminarioaren administratzailearena eta Baionako elizbarruti etxearen arduradunarena. Karguez gain, 1994ko apirilaren 20an, Baionako katedraleko kalonje titulua jaso zuen.\nHalere, zerbait azpimarratzekoa bada urruñar honen bizitzan, euskara arloan egin zuen lan eskerga da, idazle, itzultzaile eta musikari gisa. Mila bederatziehun eta berrogeita hamarreko hamarkadaz geroztik, zenbait hedabidetako kolaboratzailea izan zen, Vatikanoko II. kontzilioko ideiei jarraikiz, Gernika aldizkarian, Herria astekarian eta Lapurdi Irratian, non erlijio gaietan euskarazko kronika bat astero egotea bermatzen baitzuen. Halaber, 1990az geroztik, Euskal Telebistan zabaldu euskarazko mezen Iparraldeko arduradun eta ordezkaria izan zen hogei bat urtez. Gogoeta astea izeneko kristau pentsamendu taldearen sortzaile eta animatzailea ere izan zen hogeita bost bat urtez. Baina, ororen gainetik, erran daiteke Piarres Andiazabal izan dela 1964az geroztik liturgiaren euskaratze lan erraldoiaren egile nagusia Baionako elizbarrutian, eta haren ordezkaria Euskal Herriko elizbarruti arteko batzordean. Xipri Arbelbideren esanetan, «euskarazko liturgiaren aita» tituluaren mereziduna.\nHaren idazlanen artean, izenburu hauek aurkitzen ditugu:\nIgandetan Elizan, parrokientzat egin bilduma, hainbat aldiz berrargitaratua 1968tik 1988ra bitartean\nAndiazabal, Kanta Jaunari, Euskal Herriko parrokia abesbatzen batzordeko kidea ere bazen, eta kantutegiari lotutako bi lan plazaratu zituen: Kantikak (1988) euskarazko kantiken hitz bilduma eta Euskarazko kantiken partitura bilduma organo-jotzaileentzat.\nEuskarazko liturgiaren bultzatzaile eta bideratzaile nekaezin honek Euskaltzaindiaren aitortza jaso zuen ohorezko euskaltzain izendatu zutelarik 2000ko urriaren 27an. Geroztik, 2019ko martxoaren 28an, erakunde berak ohorezko ezaugarria eman zion, liturgiaren euskaratze lanean egile nagusietako bat izan zelako. Bestalde, 2002an, EIZIE elkarteak ohorezko bazkide egin zuen, euskal itzulpenari egindako ekarpenarengatik. EIZIEk argitaratutako Itzulpen antologia III liburuan aurki dezakegu haren aipamena (2002), Eustasio Etxezarretaren «Eliz testuen itzultzaileen berri» izeneko artikuluan.\nBere bizitza oparoan, ondo merezitako ohoreak ez zuen lortu, haatik, gizon isil eta apal honen irudia ezabatzea.


Eternal Running lasterketa hirugarrenez helduko da Galdakaora | Geuria\nUrriaren 8an ospatuko da hirugarrenez Eternal Running lasterketa Galdakaon. Izena emateko epea zabalik dago eta galdakoztarrek abantailak izango dituzte.\nIaz 4.000 partaide bildu zituen probak // Geuria\nUrriaren 8an, igandez, 11:00etan hasita (14:00ak arte) ospatuko da hirugarren urtez jarraian Eternal Running Garaiezina Galdakaon (10 kilometro). Kirola eta ikuskizuna uztartzen dituen ekintza da eta parte hartzaileen alde borrokalaria sustatzen du. Probak oztopo ugari ditu eta hori da, hain zuzen, jardueraren bereizgarririk handiena: lastozko kamioiak, txirrista menderaezina, amarehuna, irristagailua, aparraren gunea eta puzgarri zoroak dira oztopo-lasterketa honen ohikoak, besteak beste.\nAurtengo berrikuntzei dagokienez, zortzi oztopo berri izango ditu probak. “Esate baterako, zikloia, harea iraulkorra eta helikopteroa“, dio Ruben Lopez Eternal Runninneko zuzendariak: “Ez dugu gehiagorik aurreratuko, gure asmoa baita partaideek sorpresak eta ezustekoak lasterketan zehar aurkitzea“.\nLasterketa puntuagarria da Eternal Running Munduko Zirkuituan. Gainera, mozorrorik onenak ere saria jasoko du. “Sari orokorrez gain, aurten bi pertsonentzako Parisen egonaldia zozketatuko dugu parte hartzaileen artean“, dio Lopezek: “Eta denek egurrezko domina jasoko dute lasterketa bukatzerakoan“.\nAurreneko edizioan 5.713 garaiezinek lortu zuten ibilbide osoa egitea (Bideoa eta argazkiak) eta iaz 4.000 partaide inguru izan zituen (Argazkiak).\nInternet bidez izena emateko epea dagoeneko zabalik dago (urriaren 6ra arte). Partaideek 30 euro ordaindu beharko dituzte. Prezioaren barne daude: kamiseta teknikoa, egurrezko domina partaide bakoitzarentzako, paella, dutxa zerbitzua eta zozketa.\nEra berean, aurreko urteetan egin izan duten bezala, Galdakaon bizi direnek abantaila izango dute: proban parte hartu nahi duten galdakoztarrek Urreta kiroldegian eman dezakete izena abuztuaren 28tik urriaren 5era bitartean, 09:00etatik 17:00etara, eta 20 euro ordaindu beharko dituzte. Inskripzioarekin batera errolda-ziurtagiria edo Udalaren kirol instalazioetako abonatu-txartela aurkeztu beharko dute galdakoztarrek.\nSailkatuta: Eternal Running\n[Argazkiak] 2.500 lagunek eman dute izena Eternal Runningen Galdakaon\n[Argazkiak] 4.000 partaide inguru izan ditu Eternal Running lasterketak Galdakaon\nGurasoen artean euskara sustatzeko proiektua martxan, Arizko Ikastolan


Dimetil eterra, arreta bereganatzen duen konposatua - Zientzia Kaiera\nGero eta arreta gehiago eskaintzen ari zaio dimetil eterrari (DME, CH3-O-CH3), aplikazio anitzeko konposatua delako, eta petrolioaren ordezko energia-iturrietatik (ikatza, gas naturala eta biomasatik) ekoitzi daitekeelako.\n1. irudia: Dimetil eterra aplikazio anitzeko konposatua da.\nDME gas propultsatzaile eta hoztaile bezala erabiltzen da. Gainera, epe ertainera dieselaren edo petrolioaren gas likidotuen (propanoa eta butanoaren) ordezko erregaia izan liteke. Badira hainbat arrazoi: bere zetano indize altua (diesel erregaiaren sutzearen kalitatea adierazten duena), errekuntzan isuritako CO, NOx, SOx eta hidrokarburoen kantitate baxuak, ke ekoizpenik eza, eta motorraren zarata baxuagoa, diesel erregaiarekin alderatuta. Ondorioz, DMEren erregai-erabilera diesel ibilgailuen erabilera sustatzeko bidea da. Bide batez, diesel motorren eraginkortasuna gasolina erabiltzen dutenena baino altuagoa denez, CO2-ren isurketak murrizteko aukera ere eskaintzen du.\nGainera, hondakin bezala ekoitzitako CO2, DME ekoizteko lehengai gisa erabiltzeko ahaleginak egiten ari dira. Hala, klima-aldaketarako hain kaltegarria den konposatua, erreakzio kimikoen bidez bihur daiteke, eta balio altuko konposatu kimikoa lortu.\nDME ekoizteko bi estrategia daude, sintesi-gasa (hau da, karbono monoxidoaren eta hidrogenoaren nahastea) eta CO2 erabiliz: (i) bi urratsetan egindako prozesua (metanolaren sintesia katalizatzaile metalikoa erabiliz, eta ondorengo metanolaren deshidratazioa katalizatzaile azidoa erabiliz); (ii) urrats bakarrean egindako prozesua, bi funtzioak (metalikoa eta azidoa) dituen katalizatzailea erabiliz.\nEtapa bakarrean egiten den DMEren sintesiak bi abantaila nagusi ditu:\nCO2 lehengai gisa erabiltzea errazten du; hori CO2 eskala handian bahitzeko lagungarria da.\nProzesuaren etekina bi urratsetan egiten den prozesuarena baino handiagoa da.\nEdozein prozesu egiteko ezinbestekoa da erreaktorea diseinatzea, eta horretarako eredu zinetikoak erabiltzen dira. Eredu zinetikoek ekuazio zinetikoak (edo abiadura-ekuazioak) biltzen dituzte, erreakzio kimikoen abiadura adierazten duten ekuazioak, alegia.\nBibliografian DME urrats bakarrean ekoizteko erreaktorearen diseinua ikertu bada ere, erabili diren eredu zinetikoak metanolaren sintesi urratserako eta horren deshidratazio urratserako garatu izan dira. Lan egiteko modu horrek bi muga nagusi ditu: (i) urrats bakoitzean ezartzen diren eragiketa-baldintzak eta prozesu integratuan erabiltzen direnak ezberdinak dira; (ii) ez ditu kontuan hartzen urrats bakarrean egindako prozesuan metanola in situ eraldatzearen efektu sinergikoak.\nLan honen helburua urrats bakarrean egindako DMEren sintesi prozesurako eredu zinetiko bat garatzea da, CuO-ZnO-Al2O3/γ-Al2O3 katalizatzailea erabiliz.\nZenbait eredu ikertu dira, eta horien artean egokiena aukeratu da, sinpletasunaren eta emaitza esperimentalak doitzearen ikuspuntutik. Garatu den eredu zinetikoak egokiro deskribatzen ditu erreakzio-inguruneko konposatuen kontzentrazioak, eragiketa-baldintzen (hala nola, tenperatura eta presioaren) tarte zabalean, eta (H2 + CO) eta (H2 + CO2) elikadurak erabiliz.\nGarrantzitsua da prozesuaren hasierako uneak deskribatzen dituen eredu zinetiko sinplea lortzea, eredu hori oinarria izango baita katalizatzailearen desaktibazioa (aktibitate galera) kontuan izango duen eredu zinetiko konplexuagoa garatzeko. Azken hori erreaktorea diseinatzeko erabiliko da.\n2. irudia: DMEren etekina tenperatura eta denbora espazial ezberdinak erabiliz.\nArtikuluaren izena: Dimetil eterraren sintesia CuO-ZnO-Al2O3/γ-Al2O3 katalizatzaile funtzio bikoa erabiliz. Modelakuntza zinetikoa.\nLaburpena: Lan honetan urrats bakarrean egindako dimetil eterraren (DMEren) sintesia aztertu da. Bereziki, eredu zinetiko bat proposatu da, eta parametro zinetikoak kalkulatu dira. CuO-ZnO-Al2O3/g-Al2O3 da erabilitako katalizatzailea, eta bi elikadura erabili dira: sintesi-gasa (hau da, hidrogeno eta karbono monoxidoaren nahastea) eta (H2+CO2). Eredu zinetikoak ondo doitzen ditu erreaktore finko isotermoan lorturiko emaitza esperimentalak, eragiketa-baldintzen tarte zabalean: 225-325 ºC, 10-40 bar; denbora espaziala, 1.6-57.0 (g katalizatzaile) h (mol erreakzionatzaile)-1. Modelakuntzarako erreakzio-etapa erabakigarriak honako hauek dira: metanolaren sintesia (H2+CO)-tik abiatuz – (H2+CO2)-tik egindako sintesia ez da garrantzitsua – metanolaren deshidratazioa (oso azkarra), eta lurrin/gas trukaketa (hau da, CO eta H2O-ren ar- teko erreakzioa, CO2 eta H2 emateko). Uraren efektu inhibitzailea kontuan izan da, metanolaren sintesian eta hidrokarburoen eraketan. .\nEgileak: Irene Sierra, Ainara Ateka eta Javier Ereña\nArgitalpen-data: 2015/06/18 · Atala: Argitalpenak, Dibulgazioa


Hemen zaude : Sarrera > Sustraiak > Euskal - Herria > Aurkezpena\nZenbait aipamen “txoko” (hitz kutuna eta maitea) hau aurkitzeko: munduko txoko hau EUSKAL HERRIA da. Hemen euskal bizitzaren laburpena aurkituko duzu. Gaur egun ohar zehatzak ditu, hau da, argiak eta itzalak. Premiazkoa non bizi garen jakiteko. [ >>> ]\nBaina, gaur-gaurkoz, errealitate hau modu eta neurri esanguratsuan ZABALDU da. Hori dela-eta, BALIABIDE xume batzuek eskaintzen ditugu, gehien batean oraindik eratze-unean egon, bere zabalera osoan eratze prozesuan dago, erakunde zehatz jakin bat hartuko duen itxaropenez. [ >>> ]\nBadira errealitate ederrak, kasu askotan, hasiera guztiz apalak izan dituztenak, “hotsik” atera gabe azaldu direnak. Horietarikoa da GAUR gure artean, Euskal Herrian, agertzen zaigun PASIOTAR FAMILIA. Gaur hori balentria eta ekintza iradokitzaileez zipriztindua dago; eta, era berean, mila galdera ere baditu aurrean.\nHala ere, GAUR honek baditu SUSTRAIAK, badu ATZO bat, HISTORIA BIZIA dena, hainbat gauza dakartzana, bizitzarako ikasbide izan dezakeguna. Iradokitzailea da! [ >>> ]\nEta, gainera, GAUR hau BIHAR berri batera deika dago. baieztapen honen oinarria 2013. urtean sortutako gertaera horretan datza: Probintzia erlijiosoen eta Pasiotar hainbeste Elkarteen presentzia bateratzea.\nHorregatik, ATZO eta GAUR bat egiten dira egoera berri honetan eta egitura berri bat osatzen dute, dagoenetik hasita, eta, batez ere, ITXAROPENEZ. Bilaketa honetan bidelagun izango al zaituegu! [ >>> ]\nJesusen Bihotz Sakratuaren Probintziako Dokumentu originalaren sortze garaiko kopia biltzen dugu. Kopia honen helburua honako hau da: errealitate hau posible egin dutenengan elkarte sentimendua “esnatzea”. Zeinu hau kontuan hartuta, zerorrek ere gozatzea espero dugu. [ >>> ]\nBaina, berriren berri, DOKUMENTU BERRI\tbatekin topo egiten dugu, benetan esanguratsua: 126 urte ondoren, Kongregazioko Kapitulu Nagusiak, Erroman bilduta, Bihotz Sakratuaren (SCOR) PROBINTZIA BERRIA sortzea erabaki zuen, Pasiotar Familiako hainbeste Elkarte eta Presentzia bertan biltzen direlarik. Hemen eskaintzen ditugu Dokumentu biak. [ >>> ]


Egin zure kontsulta — Gaztezulo\nEgin zure kontsulta https://www.gaztezulo.eus/albisteak/egin-zure-kontsulta https://www.gaztezulo.eus/albisteak/egin-zure-kontsulta/@@download/image/droga_kontsulta_1402052715.jpg\nDrogen inguruko zalantzaren bat al duzu? Aditu baten iritzia jaso nahiko zenuke?\nSartu GAZTEZULO.COM atariko drogak atalean eta egin zure kontsulta.\nDrogek ez dute zertan kaltegarriak izan, neurrian, baldintza egokietan eta informazio fidagarriarekin kontsumitzen baldin badira. Zalantzak ditugunean, baina, ohikoa da lagunengana jotzea, edo informazioa Sarean bilatzea. Kontrastatu gabeko informazioa jarraitzearen ondorioz, arazoak sortu ohi dira, eta beraz, gomendagarria da beti adituen iritzia jasotzea. Kontuz, aditua dela diotsun lagun hori ez baita kategoria horretan sartzen!\nOrduan, nora jo informazio bila? Nori galdetu ditugun zalantzak? Euskal Herrian badugu droga erabiltzaileen arrisku murrizketaren alde lan egiten duen Ai Laket! elkartea. Informazioa jasotzeko eta drogak analizatzeko hainbat zerbitzu eskaintzen dituzte, herrietan jartzen duten Ai Test Gunea!, adibidez. Zure herrira hurbil daitezen itxaron beharrik gabe, zuzeneko informazioa jasotzeko aukera eskaintzen dute hala nahi duten gazteen lokaletan, Lonjalaket egitasmoaren bidez.\nGAZTEZULOn ere informazio kontrastatuaren eta adituen iritzien aldeko apustua egiten dugu. Horregatik, GAZTEZULO.COM webguneko ‘Drogak’ atalean duzue zuen kontsulta egiteko aukera. Zuk galdetu, guk Ai Laket! elkarteko lagunei pasako diegu zuen kontsulta eta ahalik eta lasterren argitaratuko dugu erantzuna. Hona jasotako kontsultetako batzuk:\nErretzeari uzteko gomendiorik?\nKaixo, erretzailea naiz duela 10 urtetik. Oraingoz ez naiz uzten saiatu, baina bai kontsumoa jaisten. Lehen 15-20 zigarro erretzen nituen eta 10-12 zigarrora jaistea lortu nuen. Baina hortik behera, ezin dut. Gainera azkenaldian 15 zigarrora igo naiz. Ideia ona al da kontsumoa jaisten saiatzea? Ala ezinezkoa da? Gomendioren bat kontsumoa jaisteko? Epe motzera jarri dudan helburua 10 zigarro dira, eta pixkanaka epe motzeko helburu gehiago jartzen joatea... Posible dela uste duzu?\nTabakoaren erabilera jaistea eta erretzeari uztea posible da, noski, baina horrek ez du esan nahi erraza denik, ezta gutxiago ere! (Hortxe ditugu erretzaile ohien adibideak). Gainera, jakina da pertsona bakoitzaren, egindako erabileraren eta testuinguruaren arabera gehiago ala gutxiago kostatzen dela tabakoa erabat uztea.\nKontuan izan tabakoaren abstinentzia sindrome bortitzena lehen 24 orduetan ematen dela, eta beraz, ohikoa da nekea, suminkortasuna, kontzentratzeko zailtasuna, lo egin ezina, gosea edota buruko mina izatea, besteak beste. Honenbestez, erretzeari utzi nahi izanez gero, hauei aurre egiteko prest egon behar duzu, eta horretarako momentu egokia aukeratu.\nErabilera jaistearen eta muga bat jartzearena ideia onak dira, beti ere, betetzeko gai bazara; eguneko lehen zigarroa ahalik eta gehien atzeratzea gomendatuko nizuke. Halaber, berriro ere erretzen hastea edo zigarro kopurua areagotzea ere ohikoa izaten da, eta horietatik ikastea da onena. Dena den, etengabe erortzen zarela ikusten baduzu, argi dago teknika ez dela eraginkorra zuretzat, eta hobe da beste bideren bat bilatzea.\nEsaterako, Osasun Zentroetan laguntza taldeak izaten dira (zure medikuari horiei buruzko informazioa edo haietara bidaltzeko eskatu diezaiokezu) eta farmazialariarengana ere jo dezakezu, azken urteetan tabakoa uzteko baliabide ugari eskaintzen baitituzte (hori bai, erabili aurretik ongi informatu).\nMutilekin irteten naizenean, ezin diet erritmoa jarraitu\nAskotan parrandan ateratzen naiz nere mutil lagunaren koadrilakoekin eta kostata jarraitzen dut beraien erritmoa. Askotan utzi behar diot alkohola edateari beraiek baino azkarrago mozkortzen naizelako. Zergatik gertatzen zait hau?\nAlkoholaren eraginak alderdi askoren araberakoak dira: pisua, tolerantzia maila, ohitura, norberaren erritmoa, adina, egoera psikologikoa… Gainera, emakumeok alkohola polikiago xurgatzen duen entzima bat dugu, eta horrek alkoholaren ondorioak denbora luzeagoz mantentzea eragin dezake.\nHorregatik, garrantzitsua da nork bere erritmoa eramatea eta alkohola patxadaz hartzea, atsedenaldiak eginez eta eraginei itxaronez.\nZenbat kokaina kontsumituta hasten dira sudurreko arazoak?\nZenbat kokaina kontsumitu behar da tabikean arazoak izateko? (astean behin kontsumituta, zenbat hilabetean edo urtetan antzematen ahal dira kalteak?\nEz dago kantitate edo maiztasun jakinik zehaztuta, substantziaren, pertsonaren eta erabileraren arabera kalteak areagotu ala murriztu daitezkeelako.\nHori bai, gomendagarria da kontsumitu ostean sudurzuloak garbitzea, ahal bada gazur fisiologikoarekin, sudurrean gera daitezkeen arrastoak kentzeko. Arrasto horiek dira tabikeko kalteak eragiten dituztenak. Bestalde, kontsumitu bitartean komeni da sudurzuloak txandatzea (hau da, beti sudurzulo berdinetik ez hartzea), baita substantziak kontsumitu aurretik ondo txikitzea ere.\nGomendio hauek ez dute soilik kokaina kontsumorako balio, sudurretik kontsumitzen diren sustantzia guztientzako baizik.


Gabon hauetan gurekin egongo ez direnen hutsunea arintzeko gakoak — Gaztezulo\nGabon hauetan gurekin egongo ez direnen hutsunea arintzeko gakoak\nGabon hauetan gurekin egongo ez direnen hutsunea arintzeko gakoak Aurten utzi gaituztenak inoiz baino gehiago botako ditugu faltan, baina beren oroimena bizirik mantentzea gure esku dago. https://www.gaztezulo.eus/albisteak/gabon-hauetan-gurekin-egongo-ez-direnen-hutsunea-arintzeko-gakoak https://www.gaztezulo.eus/albisteak/gabon-hauetan-gurekin-egongo-ez-direnen-hutsunea-arintzeko-gakoak/@@download/image/1366_2000 (1).jpg\nAurten utzi gaituztenak inoiz baino gehiago botako ditugu faltan, baina beren oroimena bizirik mantentzea gure esku dago.\nAurtengo Gabonak ez dira errazak izango, eta ez soilik elkartzeko aukerarik izango ez dugulako; pandemiak milaka hildako utzi ditu aurten, eta zoritxarrez, denok ezagutzen dugu gaitz horrek astindutako senide, lagun edo gertukoren bat. Haien senide eta adiskideentzat jai egun hauek bereziki gogorrak izango dira; minaren aurrean, oroimena bizirik mantentzea da aurrera egiteko gakoa.\nCOVID-19ak hildako ugari eragin ditu, baina aurtengo hildakoak ez dira soilik birus honen ondorioz zendu; minbiziak, istripuak, bestelako gaixotasunak... asko dira gertukoak galtzera eraman gaituzten ezbeharrak. Horien falta inoiz baino gehiago sumatuko dugu egunotan, batez ere, mahaian elkartzen garenean; aulki hutsak inoiz baino gehiago nabari dira.\nGalera horren aurrean, garrantzitsua da etxekoak prestatzea, batez ere txikiak; baliteke heriotza gertutik bizi duten lehen aldia izatea, eta heriotza prozesu naturala dela azaltzea garrantzitsua da; negar egitea eta maite zuten hori faltan botatzea beharrezkoa da, baina baita oroitzapen ederrenak elkarbanatu eta galera hori onartzea.\nZentzu horretan, Gabonak une egokia dira galdu ditugun horiek omendu eta gogoan izateko; anekdotak elkarbanatu, argazkiak begiratu, pertsona horren omenezko ekintzak egin (bere janari gogokoena prestatu, abesti kuttunena entzun)... halako ekintza txikiek hutsunea txikitzen lagunduko digute, nahiz eta bizitzan denak bezala, heriotza bati aurre egiteak denbora eskatzen duen.


Paperezko Lagunak: Zuri-beltzeko argazkiak - Ekitaldiak - Garoa Liburu-denda\nPaperezko Lagunak: Zuri-beltzeko argazkiak\n2015eko lehen euskarazko irakurle klubak Arantza Urretabizkaiaren 'Zuri-beltzeko argazkiak' (Pamiela, 2014) izango du mintzagai. Alex Gurrutxagak gidatuta eta ardo zein pikoteo ederrarekin, betiko legez, euskal literaturaz lagun artean gozatzeko parada ezin hobea.\nSinopsia: Liburu honetan kontatu nahi dudanak, 1947an du hasiera eta 1960aren inguruan bukaera.\nKontakizunaren osagai nagusia nire haurtzaroa da, baina ez da hori kontatu nahi dudana. Are gehiago, haurtzaro zehatz horren gauza asko ez ditut kontatu nahi eta ez ditut kontatuko. Beste batzuk, berriz, ahaztu egin zaizkit, garbitu egin ditu memoriak burmuinaren bazterretatik. Azken batean, gauzak geure modura oroitzen ditugu, norberaren burmuinaren gutizien arabera.\nHauxe da nire asmoa: nire haurtzaroan kokatutako tresnaz, argazkiak hartu dizkiot iraganari eta argazki horiekin kontatu nahi dut nola izan zen hezia gaur zahartzaroaren atarian dagoen belaunaldia, nolakoa zen bizitza, sasoi hartan, urte haietan, Donostiako bazterreko auzo apal batean bizi zen familia euskaldun, euskaltzale, antifrankista, kristau eta langile baten inguruan.\nTrinitate kalea 7, ES 20800 Zarautz\nUrtarrilak 22 (2015), 19:30 → 20:30


ARDITI DEL POPOLO. Italiako erakunde antifaxista (1921-1923) | hezkuntzakrata\nARDITI DEL POPOLO. Italiako erakunde antifaxista (1921-1923)\n“Arditi del Popolo” italieraz “herriaren sutsuak” esan nahi du.\n“Arditiak” I.Mundu Gerran Europa erdialdeko Inperio autoritarioen aurka borrokatzeko asmoarekin italiar armadan bolondres gisa borrokatu ziren italiarrak ziren, gerra ondoren “Italiako arditien elkartean” antolatu zirenak.\n1919tik aurrera mugimendu faxistaren sorrerarekin arditien zati txiki bat alderdi faxistarengana hurbildu zen eta haren talde paramilitarretan sartu ziren. Hauek Milaneko sindikatuen egoitzaren aurka faxistek burututako eraso batetan parte hartu zutenean arditien mugimendutik kanporatuak izan ziren eta arditien elkarteak garbi utzi zuen ez zuela faxistekin harremanik izan nahi.\n1919-1920 bitartean (urte hoiei “Biennio rosso” edo “biurteko gorria” deitzen zaio gertatu ziren fabrika eta lurren okupazioengatik) langile ezkertiarrek faxisten talde paramilitarrek haien deialdi, ekimen eta egoitzei egiten zizkieten erasoei aurre egiteko autodefentsarako talde ugari sortu zituzten.\n1921eko ekainean Erromako arditi talde batek, Argo Secondari anarkistaren ekimenez, faxisten indarkeriari aurre egiteko, haiek zuten esperientzia militarra erabiliz, talde armatu bat sortzea erabaki zuten: Arditi del Popolo. Erakunde berriak Italian zeuden antzeko talde antifaxista gehienak batu eta borrokarako prestatu zituen: 144 talde inguru, 10.000 kiderekin. Hasieratik erakunde berriak Enrico Malatesta ekintzaile eta teoriko anarkista sonatuaren eta Lenin zein komunisten III. Internazionalaren erabateko babesa jaso zuen.\nFaxisten hainbat eraso eta ekimenei aurre egiteko baliagarria gertatu bazen ere (adibidez 1922ko abuztu hasieran faxistak Parma hiria indarrez bereganatzen saiatu zirenean), italiar alderdi politikoen buruzagiek (alderdi sozialista, komunista eta errepublikazalekoek) ez zuten arditien erakundea begi onez ikusten eta haien jarraitzaile zein militanteak erakunde antifaxistatik urruntzen saiatu ziren. Honek eta 1922ko urrian Alderdi faxistak boterea eskuratu ondoren abiatu zuen errepresio basatiak erakundearen gainbehera eragin zuten.\nGerora, 1936ean Arditi del Popolo asko Espainiara joan ziren bertako Gerra Zibilean faxisten kontra borrokatzera eta II. Mundu Gerran Italian bertan faxisten aurka borrokatu ziren (partigiani edo partisanoak) talde armatuetako asko arditi ohiek sortuak izan ziren.\n“Faxistek langileen elkarteen egoitzei su ematen jarraitzen dieten bitartean, faxistek gure anaia langileak erahiltzen jarraitzen dituzten bitartean, anai arteko gerra honekin jarraitzen duten bitartean, Italiako Arditiek ezin izango dugu haiekin zerikusirik izan. Faxistak eta Arditiak odolez eta erretako hondakinez osatutako ildo sakon batek bereizten ditu” (Argo Secondari 1921/06/27)


Oroimenik ez dutenen alde | El Diario Vasco\nSociedadOroimenik ez dutenen alde\nDonostia Kongresuaren harira, pertsona nagusien eta Alzheimerra eta beste dementzia batzuk dituzten pertsonen eskubideen aldeko gutun-bilketa antolatu dute\nAUBIXA (zahartzearen, Alzheimerraren eta bestelako dementzien inguruko ikerketa sozialean aritzen denak) eta AFAGI Elkarteak (Gipuzkoako Alzheimerdunen eta Bestelako Dementziadunen Senitartekoen eta Lagunen Elkarteak) kongresua antolatu dute urriaren 20rako. Bertan, bi 'Eskubide Gutun' aurkeztuko dituzte: bat adinekoen eskubideei buruzkoa, eta bestea, dementzia duten pertsonen eta haien zaintzaileen eskubideei buruzkoa.\nBi gutunek helburu bikoitza izango dute. Batetik, "testu bakar batean jasotzea gizarte demokratikoen baitan bi esparru horietarako –adinekoak eta dementziadunak– indarrean dauden testuak", eta bestetik, "modu baikorrean islatzea adinekoaren zein dementziadunaren duintasunari eragiten dion kasuistika zabala, gaur egungo legedian esplizituki jasota ez badago ere".\n'Donostia gutunak' izeneko dokumentuen hasierako zirriborroak ikusgai daude jada www.cartadonostia.com webgunean, eta "nahi adina ekarpen eta iradokizun egin daiteke haien edukia aberasteko", antolatzaileek jakitera eman dutenez. Biek ala biek ekintza kritiko eta eraldatzaile baterako erreferentzia izan nahi dute, "adineko pertsonen eta Alzheimerra edo beste dementzia bat duten pertsonen bizitza hobetzeko eta, belaunaldien artean elkarrekin bizitzen eta narriadura kognitiboaren eraginpean daudenen zirkunstantziei modu integral eta solidario batean erantzuten laguntzeko".\nEkarpenak egieko aukera\nAzken idazketarako ekarpenak info@aubixaf.org helbide elektronikora edo Resurrección Mª de Azkue 6, 3º- B – 20018 de Donostia-San Sebastian posta helbidera bidali daitezke irailaren 21a aurretik. Urriaren 20an izango den Kongresura begira, testu bien behin betiko proposamena, irailaren 28ko, Aubixa Fundazioaren Patronatuaren eta AFAGI elkartearen Zuzendaritzaren bileran erabakiko da.\n'Donostia Gutun' bien idazketan laguntzen duten pertsonek urriaren 20an Donostiako Kursaalean ospatuko den Kongresurako doako sarrera izango dute.\nLa autopsia del niño fallecido en Elda no es concluyente pero apunta a una posible asfixia Bete egiten diren landetxeen lurraldea


Energia-efizientzia handiko eraikuntza - Egoin\nEnergia-efizientzia handiko eraikinak (Minergie Eco, Passive House, Leed,Breean, Effinergie)\nEgoin SA enpresak, zurezko egituren eraikuntza ekologikoetan aurrendariak, energia-efizientzia handiko ehunka zurezko eraikuntza garatu ditu.\nGure merkatu nagusia frantsesa izan da; esperientzia zabala dugu hor Minergie label suitzarreko ziurtagirietan eta Effinergie label frantsesean.\n2009an, Egoinek VITA proiektua jarri zuen abian Innotek programan kokatuta, Europako Ekonomia Erkidegoak enpresen teknologia-garapena eta berrikuntza sustatzeko sortua..\nHorretarako, Egoinek VITA etxea eraiki zuen, Minergie eta Passive House energia-label ziurtagiriak zituena; 170 metro koadroko familia bakarreko etxe trinko bat zen, eta XXI. mendeko arkitektura hartu genuen inspirazio-iturri, arkitektura ekologiko bat, ingurumenaren begiruneduna eta energiaz efiziente.\nVita etxea xehetasunez diseinatua izan da XXI. mendeko etxe baten erosotasun guztiak eskaintzeko, haren teknologia eta diseinu esklusiboari esker. Horretarako, eraikuntza-sistema berriztagarriei buruzko kontzeptu teknologiko modernoenak erabili ditugu. Egoinen bulego teknikoak hobekuntza ugari sartu ditu eta, ondorioz, etxebizitza hau guztiz efizientea da energiaren aldetik eta, gainera, eraikuntza ekologikoa da, eta begirunea dio ingurumenari.\nVITA etxea hemengo pinuzko Ego-clt eta Ego-cltmix panel kontraijeztuen bidez fabrikatu da. Era horretan, 150 tona CO2 inguru biltegiratzen lagundu dugu, eta eragotzi egin dugu Norvegiako edo Erdialdeko Europako bazter urrunetako materiala ekarri behar izatea.\nIngurukari estankoari eta zelulosa bidezko isolamendu handiari esker, energia-kontsumo gutxiena bermatzen dugu hura berotzeko: gure estimazioen arabera, 6 kW/ordu metro koadroko eta urteko baino gutxiago.\nProiektuaren alderantzizko estaldura EGOCLT MIX panelez eratzen da, EPDM xafla batez eta kolore zuriko errekarriz estalia, eguzki-erradiazioa hobetzeko eta elektrizitate-produkzioa handitzen laguntzeko.\nTeilatutako euri-ura bildu eta euri-uren tanga batera kanalizatzen da. Hura, orduan, berrerabili egiten dira komunetan, garbigailuan edo ureztapenean edo garbiketa-lanetan.\nVITA etxearen estalkian, panel termikoek ur bero sanitarioaren % 68ko gastuaz laguntzen dute eta, gainera, etxebizitzak instalazio geotermiko txiki bat du ur beroaren % 100 kontsumitzen dela bermatzeko. Eguzki-panel fotovoltaiko berriene bateria batek eskari elektrikoa baino 6500 kW gehiago ematen ditu eta, beraz, “actif Haus” bat sortzen da horrela.\nEstalkian jarritako meteorologia-estazioek kanpoko eguraldiaren berri ematen digute, eta ekipo- zein instalazio-multzoaren errendimendu egokia kontrolatzen laguntzen digute.\nAireztapena ezin besteko zati bat da energia-efizientzia kudeatzeko, eta VITA etxea putzu kanadar (Rehau) eta fluxu bikoitzeko (S&P) sistema batez hornituta dago.\nEra horretan, etxeren tenperaturari konstante eusten zaio 20 ºC-tan eta, aldi berean, haren barnealdeko airea berritu eta araztu egiten da etengabe. Hartara, konfort maila handia lortzen da edozein urtarotan, eta klimatizazio-gastua, berriz, desagertu egiten da.\nVITA etxea garapen jasangarriaren, baliabideen kudeaketa efizientearen eta kontzientzia ekologiko handiaren aldeko apustu garbia da; izan ere, baliatutako materialen ia % 100 birziklagarria da, eta VITA etxea jarraitzeko moduko eredua izango da etorkizuneko arkitekturarentzat, arkitektura garbia, ingurumenaren begiruneduna, iraunkortasun eta konforterako berme handienetako bat.


IRITZIA | KATALUNIAKO PROZESUA\nDavid Bou @dvdbou\nOtsailaren 12az geroztik hamaika pertsona eserita daude Espainiako Auzitegi Gorenaren akusatuen aulkian. Kataluniako autodeterminazio erreferenduma epaitzen ari dira, 2017ko urriaren 1ean egin zena. Epaituak independentismoaren kausa orokorraren goi-muturraren adierazleak baino ez dira. Horiei hauexek gehitu behar baitzaizkie: zortzi erbesteratu, bere udalerrian konfinatuta dagoen aktibista bat, 1.318 zauritu, 136 atxilotu, 144 webgune itxita, hamazazpi irakasle ikuskatuta eta hiru milioi euro fidantzetan emanda. 2017ko irailetik 2019ko urtarrilera bitartean Estatuak zabaldutako errepresioaren ondorioak dira.\nHerritarren mobilizazioek aurrea hartu zioten Estatuari eta honek iniziatiba berreskuratu nahi du neurri horien bitartez.\nEgia esan, Estatuaren erantzun bortitzak erabat jota laga du politika instituzional katalana. Alderdien kupulekiko sosegurik eza handituz doa, oso nabaria independentziaren aldeko militanteen artean. Hori dela eta, azpimarragarria da azken hilabetetan jendartean loratu den antolatzeko gaitasuna. Horren lekuko, bost manifestaldi jendetsuak eta milaka parte-hartzaileak, errepresaliatuen aldeko laguntza eskerga, baita herrialdeko zoko guztietan egonkortutako ehundaka CDRak (Comitès de Defensa de la República). Beste ekimen anitz tarteko, preso politikoek 160.000 gutun jaso dituzte.\nHala eta guztiz ere, errealitatea egoskorra da, eta bidea gero eta hertsiagoa. Adibidez, Auzitegi Gorenak zirkinik egin gabe onartu ditu Estatuaren Abokatutzak eta Fiskaltzak proposatu dituen 256 lekukotasunak eta horietako %85 poliziarenak dira. Halaber, Bartzelonako hauteslekuetako istiluen aurkako bi polizia daude inputatuta: Informazio Brigadako komisario burua, mugimendu sozial katalanen aurkako borreroa –Jordi izengoitiaz ezagutzen dute, 90eko hamarkadan herritarrak derrigortzen zituen poliziaren infiltratu izatera eta tortura salaketak ditu oraindik– eta Diego Pérez de los Cobos Guardia Zibileko koronela, prozesatua eta euskal aktibista bati egindako torturetatik salbuetsia.\nAzkenaldion, hainbat katalanen azalpen asko entzun eta irakurri dugu, errudun sentimendua azaleratu dute, euskal gatazkari buruz zabaldu ziren bertsio ofizialak sinetsi zituztelako txintik atera gabe\nPuntu honetara iritsita, galdera gailentzen da: ez al zineten ohartu aurrean zenuten etsaiaren tamainaz? Erantzuna, nagusiki: “Ez!”. Azkenaldion, hainbat katalanen azalpen asko entzun eta irakurri dugu, euren errudun sentimendua azaleratu dute, euskal gatazkari buruz zabaldu ziren bertsio ofizialak sinetsi zituztelako txintik atera gabe. 18/98 sumarioa heldu zait burura, eta ulertzen dut zuek haserretzea, baina, ulertu iezadazue, horixe da berri onena. Hobe berandu, inoiz ez baino. Azken buruan, ezertan aurrera egin badugu, izan da ulertzea egungo markoan ez dagoela demokraziarik.\nBataila hasi besterik ez da egin eta sententzia diktatuko denean, Estatuak senperrenak eginen ditu epaiaren aurrean izanen diren “erreakzioak” amatatzeko, aspaldidanik lantzen ari diren erreakzioak. Haien txarrena eta gure onena etortzeko daude oraindik ere. Begirada luzez ari denak, autodeterminazioa gizartea eraldatzeko baliabide bezala lantzen ari denak, iritsi garen garaira iritsita, sumatzen du zein den askatasuna lortze bidean ordainaraziko diguten prezioa. Alabaina, etorkizuna gure esku dago.\nAzkenik, Òmnium Culturaleko presidente Jordi Cuixarten etxe-aurrealdean dagoen argazki ondoko esaldia dut gogoan: “Zigor-gela txikia da baina loaldia mugagabea”. At Versaris taldearen No fear (Ez beldurrik izan) kantatik hartua da. Honekin bukatzen dut: “Ez badigute ametsik egiten uzten, ez diegu lorik egiten utziko”. Beti legez, zuen laguntza behar dugu.


Badok | Soul musikaren erritmoan\nOdei Barroso, Gorka Rodriguez eta Jo Olaskoaga 2zio taldeko kideak, kontzertu batean. (Bob Edme)\nMusika aldetik, gainera, Barrosok dio «garapen» bat badagoela disko honetan. Olaskoagak aitzinekoetan baino gehiago jotzen duela. «Zuzenago da». Eta soul doinu horien berotasunaren jariotik isurtzen direla hitzak: «Musikak iradokitzen digu gai bat edo gaikera bat». Hori bai, nahiz eta alaitasunari ate bat ireki, «2zio da beti», abisatu du Barrosok. Hirukotearen musikaren bereizgarriak aurkituko ditu 2ziozaleak hirugarren honetan ere.\n“Mozorroturik” kantuan aurki daiteke horren adibide bat. 2zioren estiloa identifika daiteke irudien josteko modu zirkular horretan: «Ez naiz txikitan amesten nuen hori/ baina oraindik amesten dut txikitan bezala». Barrosok baieztatzen du: «Bada harilkatze bat. Horrela ateratzen zait. Ez da beti xerkatua». Baina beste batzuetan, berriz, bilaketa baten emaitza da. Garrantzitsua zaiona da dena ez harrapatzea lehen kolpean.\n“Mozorroturik” izan daiteke berriz ere adibide. «Oso barnekoa da. Idatzi dudalarik pentsatzen egon naiz ea utziko dudan jendea hori entzuten. Hain nirea da… Biluzten gara».\n“Kendu maskara” kantuko hitz hauek ilustra dezakete agian miraila joko hori: «Begirada bitxi delikatuak, elikatuak/aurreiritziz, barne krisi konplikatua, korapilatuak biziz,/ autoestima makilatuak, konplexu operatuak, nola ez».\nMaiatzaren 11n du lehen aurkezpen kontzertua hirukoteak, Hondarribiko Psilocybenean (Gipuzkoa). Ondotik, Herri Urratsera, maiatzaren 13an. Izan ere, aurtengo kantua 2ziori eskatu dio Seaskak. “Prefosta” du izena kantak, jaialdiaren aurtengo leloa hori baita. Iruñeko Zentralen eta Miarritzeko Atabalen (Lapurdi) izango dira, maiatzaren 18an eta 19an. Fermin Muguruzaren emanaldien lehen partea eginen dute.\nETIKETAK:2zioFermin MuguruzaGorka RodriguezJo OlaskoagaOdei Barroso


Euskarazko umorea, taberna agertoki - Irunea - euskalerriairratia.eus\nEuskarazko umorea, taberna agertoki\nEuskalerria Irratia 2019-03-12 07:39\nBilboko Tartean Teatro eta Alanbike konpainietako hiru antzezlek agurtuko dute udal-zikloa 20:00etatik aurrera.\nAsteartean, martxoak 12, Iruñeko Udalak gazte zein helduendako antolatzen duen euskarazko umore-zikloa itxiko da, Nafarroako Antzerki Eskolan. Saio bikoitzaz itxi ere, bi ikuskizun taularatuko baitira, biak ala biak ostalaritza-areto batean bizitako uneen ingurukoak.\nAlde batetik Patxo Telleriak idatzi eta zuzendutako Tabernaria. Instrukzioak botatzeko ondo bat kaña ikuskizuna Mikel Martinez aktore, idazle eta Bilboko Tartean Teatro konpainiako kideak igoko du oholtza gainera. Eta geroago iritsiko da Komunak, Irati Agirreazkuenaga eta Arantzazu Sanz antzezleen eskutik eta Iosu Florentinoren zuzendaritzapean, guztiak Alanbike konpainiako kideak (Bilbo).\nSaiorako sarrerak, zikloko ikuskizun guztietarako bezala, NAEko leihatilan eskuratu daitezke, 3 euroan. Ikuskizuna 20:00etan hasiko da. Eta halaxe buru emango zaio 2019ko IrriZikloari. Orduan, edizio honetan euskarazko antzerkiko udal-zikloak zazpi ekoizpen taularaturik izango lituzke, otsail eta martxo artean egin diren bost saiotan, eta ohikoa denez, Nafarroako Antzerki Eskolarekin elkarlanean. Bakarrizketak, pertsonaia bitxien istorioak, benetako gertakarien parodiak, pasadizoak, benetako albisteak eta askotariko estualdiak; horrelakoak izan dira agertokian aste hauetan zehar.\n50 minutu barran eta komunean\nTabernaria 30 bat minutuko taberna-bakarrizketa da. Establezimenduko jabeak ohiko bezeroei kaña bat nola zerbitzatu behar den azaltzea erabaki du, baina askoz harago joango da, eta bakarrizketa horretan, tabernariak bere beldurrak eta nahiak aditzera emango ditu, gizarte-eztabaidarako gai jakingarriak ere mahaigaineratuz. Antzezlea Mikel Martinez izango da, idazlea, 80ko hamarkadan sortutako Bilboko Maskarada konpainiaren sortzailea eta telebistako aktorea. Martinez eta Telleria elkarrekin aritu ziren Maskaradan, euskarazko obrak profesionalki taulatu zituen lehen konpainian; ondoren, Ez Dok Hiru Bikoteatroa sortu zuten biek, eta bikote artistiko gisa sendotu. Horrez gain, Patxo Telleriak antzerkiko Max saria jaso zuen 2004, gidoigile gisa.\nBigarren proposamena 20 minutu ingurukoa izango da: establezimendu baten beste toki batean gertatzen den istorio bat, jatetxe bateko komunean, alegia. Bi neska, Nekane eta Miren, elkarrekin sartzen dira komunetara. Horrek badu zerbait ez ohikotik: bat-batean egin dute topo eta ez dira adiskideak, nahiz eta elkar ezagutzen duten, eskola berean ikasi zuten eta. Idoia Barrondok idatzi du antzezlana, eta Bilboko 6. Pabilioiko Antzerki Arinaren V. edizioko epaimahaiak aipamen berezia eman zion.\nAgirreazkuenaga eta Sanz antzezleak Bilboko Alanbiken ari dira gaur egun. Lehena antzerki-aktorea da, kazetaria, eta EHUko irakaslea; irrati zein telebistan lan egin du, eta kazetaritzari buruzko zenbait liburu eta artikulu idatzi ditu. Bigarrena Arte Eszenikoetan diplomaduna da, eta estatuko zein nazioarteko zenbait workshop-etan prestatu da; horrez gain, 2011ko Zinegoak zinema-jaialdian saridun izandako Estereotipos film laburreko zuzendarikidea da.\nIRRIZIKLO. NAFARROAKO ANTZERKI ESKOLA\nIrati Agirreazkuenaga eta Arantzazu Sanz. Komuna


Irungo Udalak Gabonetako biziberritze-kanpaina historiko baterako planen berri eman du - Irungo Udala\nIrungo Udalak Gabonetako biziberritze-kanpaina historiko baterako planen berri eman du\nJosé Antonio Santano Irungo alkateak eta Juncal Eizaguirre Hiri Bultzadako ordezkariak Udala laugarren iruhilekoari eta Gabonei begira merkataritza biziberritzeko antolatzen ari den kanpainaren berri eman dute, eta «historikoa» izango dela adierazi dute. Merkataritza Mahaiarekin batera antolatutako programazioa da. Bertan elkartzen dira Udala eta sektoreko eragileak, eta gaur ezagutzera eman den jardueren aurrerapenean presente egon dira, Udalaz gain, Bidashop-eko, Mugan-eko eta Denok Bat-eko ordezkariak, bai eta Ficoba azoka-gunea ere.\n«Badakigu denbora falta dela oraindik, baina lantzen ari garen ideien berri eman nahi dugu. Horien xedea hiria biziberritzea da, bai eta une zailak bizitzen ari diren sektoreei babesa ematea ere, hala nola merkatari txikiei eta ostalariei. Pandemia egoera betean gaudela ahaztu gabe, eta beharrezko segurtasun-neurri guztiak kontuan izanda, inoiz ez bezalako programazio ilusionagarri bat antolatuko dugu, hirian gozatzeko, eta espero dugu hilabete horietan denok hainbeste nahi dugun normaltasuna gurera itzultzea», esan du alkateak.\nIzotz sintetikoko pistarik handiena\nIrungo Gabonetan ohikoak ziren jardueren espiritua berreskuratu nahi dugu: izotz gainean patinatzeko pista, atrakzioak eta kaleko animazioa. Aurten, ordea, formatu berrituan eskainiko dugu, eta aurrekontua bikoiztu egingo da. Izotz-pista, esate baterako, gurera itzuliko da, baina oraingoan handiagoa izango da, eta izotz sintetikoko Espainiako instalaziorik handienetako bat izango dugu, 1.000 m2 ingurukoa, eta egun gehiagoz egongo da, beste kokaleku batean. Zabaltza plazan egon beharrean Ficoba azoka-eremuan egongo da, eta lanean ari gara hirigunearekin eta planteatzen ari diren gainerako ekimenekin lotura ona izateko. Helburua da pista hori elementu erakargarri bat izatea irundarrentzat baina baita Euskadiko eta Frantziako herritarrentzat ere, instalazio ezin bereziago bat izango baita. Hortik aurrera, bisitariek hiri osoan programatu diren gainerako jardueretara joan ahalko dira, eta egun berezi batez gozatu ahalko dute Irunen erosketak egiteko edo aisialdirako.\nTokiko merkatari eta ostalarien Gabonetako merkatua indartu egingo dugu, postu gehiago jarrita (hogeira arte). Aurten ere Zabaltza plazan izango da, 2020ko edizioak izan zuen harrera ona ikusita. Iaz bezala, argiztapen berezia eta berritua izango du, eta nabarituko da, Gabonetako argietarako aurrekontua aurreko urtekoenaren bikoitza delako ia.\nIbilbide bat sortuz Irundik barrena\nHorrez gain, jende guztiarentzako proposamenak egongo dira: txirrista erraldoi bat Pio XII.ean, 2017an jarri zenaren antzekoa, eta Gabon kutsuko beste instalazio bat Sarjiako parkean, herrixka txiki bat, hain zuzen ere. Hiriko puntu desberdinetan jarriko dira, eta asmoa da Gabonetako giroa hiri guztira zabaltzea eta ibilbide bat sortzea familia guztiarentzako proposamen horiek lotuz: Ficoban hasi eta Sarjiara, Zabaltzatik eta Pio XII.etik pasatuta. Haurrak izango dira protagonistak, haientzat pentsatutako ekimenekin. Gainera, familia eta lana uztartzen lagunduko dute eta bateragarri egingo dute haurrek gozatzea eta tokiko establezimenduetan egitea Gabonetako erosketak.\nNabarmendu behar da, horrez gain, urtero bezala kaleko animazioa egongo dela, oraindik definitu gabe dauden ekitaldi ibiltariekin. COVID-19aren bilakaeraren araberakoak izango dira, eta hiriko merkataritza-eremuak dinamizatzeko balioko dute.\nProgramazio horrekin batera, kultur agenda sendo bat egongo da hiruhileko osoan, urritik hasita eta Gabonetako programaziora iritsi arte. Musika eta antzerkia izango dira kultur agenda berezi horretako protagonistak. Datorren egunotan emango dugu horren berri.


36 Emakumeen Manifestua | euskalpen\nPEN kartaren lehenbiziko eratze oinarriak dioenez, “literaturak ez du mugarik ezagutzen” . Ohituraz, muga horiek herri eta herrialdeen artekoak direla uste izan dugu. Munduko emakume askorentzat baina (eta emakume guztientzat ez oso aspaldiko garaietara arte) mugarik estreinako, azkeneko eta agian nabarmenena bizi zen etxekoa zen: aitaren edo senarraren etxea. Emakumeek adierazpen librea, irakurtzeko eskubidea eta idazteko eskubidea izateko, fisikoki, intelektualki zein sozialki mugitzeko eskubidea behar dute. Gutxi dira bere kabuz dabilen emakumea etsaitasunez ikusten ez duten gizarte sistemak.\nPENek uste du emakumeen kontrako indarkeriak, bere modu anitzetan, bai etxearen hormetan barrura bai esparru publikoan, zentsura mota arriskutsuak sortzen dituela. Munduan barrena kultura, erlijioa eta tradizioa giza eskubideen gainetik jartzen dira sarritan, eta emakumeen eta nesken kontrako erasoak babesteko edo bultzatzeko argudio gisa erabiltzen dira.\nPENek uste du pertsona bat isilaraztea haren existentzia ukatzea dela. Heriotza mota bat da. Gizateria hankamotz eta umezurtz dago emakumeen sorkuntza eta jakintza-adierazpen oso eta librerik gabe.\nPENek nazioartean onartutako honako printzipioak babesten ditu:\nINDARKERIARIK EZ: Emakumeen eta nesken kontrako indarkeria mota guztiekin amaitu behar da, baita indarkeria legal, fisiko, sexual, hitzezko eta digitalekin ere; emakumezkoak eta neskak askatasun osoz adierazi daitezen baldintzak bultzatu, eta genero indarkeria oro ikertua eta zigortua izan dadin bermatu eta biktimak konpentsatuak izan daitezela.\nSEGURTASUNA: Emakumezko idazle eta kazetariak babestu eta haien aurka munduan eta sarean egindako ekintza bortitzen eta jazarpenaren inpunitatea borrokatu.\nHEZKUNTZA: Hezkuntzako arlo guztietako desberdintasunak ezabatu, emakumezkoak eta neskak kalitatezko hezkuntzan sartzea bultzatuz eta bermatuz emakumezkoek erabat erabil dezaketela irakurtzeko eta idazteko hezkuntza-eskubidea.\nBERDINTASUNA: Legearen aurrean emakumezkoek berdintasuna izatea bermatu; emakumeen aurkako bazterkeria mota guztiak salatu eta behar diren neurri guztiak hartu bazterkeria ezabatzeko eta pertsona guztien berdintasun osoa ziurtatu emakume idazleen aurrerabidearen eta garapenaren bidez.\nSARBIDEA: Emakumeek eskubide zibil, politiko, ekonomiko, sozial eta kulturaleko eremu osoan sarbidea izatea bermatu, emakumeen parte hartze osoa eta librea eta aitortza publikoa ahalbidetuz hedabide guztietan eta literatur moldeen eremu osoan. Era berean, bermatu emakumezko eta neskek berdintasunez izatea hedabide mota guztiak,adierazpen askatasuneko neurri modura.\nPAREKOTASUNA: Emakume idazleek parte-hartze ekonomiko berdina izatea sustatu eta bermatu emakume idazle eta kazetariek gizonezkoen neurri berean lan egitea eta ordaina jasotzea inolako bazterketarik gabe.


Koochiching konderria (Minnesota) - Wikipedia, entziklopedia askea.\nKoochiching konderria (Minnesota)\nKoochiching konderriaren kokapena AEBtan\n48°16′N 93°46′W / 48.26°N 93.77°W / 48.26; -93.7748°16′N 93°46′W / 48.26°N 93.77°W / 48.26; -93.77\n8.039,5 km2 (%98.42)\n129,38 km2 (%1.58)\nKoochiching konderria (ingelesez: Koochiching County) Minnesotako konderri bat da, Ameriketako Estatu Batuetan. Hiriburua International Falls da. 2010eko zentsuaren arabera 13.311 biztanle zituen, Koochiching kilometro koadroko azaleran.\nKoochiching konderriak 8.168,88 kilometro koadro ditu. Horietatik 129,38 ura dira. Beste 8.039,5 lurra dira. Biztanleria dentsitatea 1,63 da.\n2010eko zentsoan bizi ziren 13.311 pertsonetatik 12.659 txuriak edo hispanoak dira. Horietatik hispano edo latino kategorian 147 dira. 76 beltzak edo afroamerikarrak. 303 amerikar natiboak ziren eta 1 Hawaii edo Pazifikoko irletako natiboak. 44 asiarrak ziren. Bestelako arraza bat kategorian 4 biztanle daude. Bukatzeko euren burua arraza bat baino gehiagotan 224 pertsonek kokatzen zuten.\nMultimedia: Koochiching County, Minnesota


Jendatza bildu da Sortzen Ikasbatuaz-en jaian : Ikasle Abertzaleak\nJendatza bildu da Sortzen Ikasbatuaz-en jaian\nEhunka herritar bildu da Sortzen Ikasbatuaz-ek Larragan antolatutako jaian. Hizkuntza exodoaren kontrako egun honetan, euskaraz ikasi ahal izateko inguruko haurrek egin behar dituzten kilometro guztiak salatu dituzte. Gainera, Nafarroa eta Euskal Herri osoan euskaraz ikasteko dugun eskubidea aldarrikatu dute.\nHona hemen eguneko argazki batzuk: klik hemen\nPopi eta Zarratrako Pailazoen inguruan haurrak eta haurrak pilatu dira algara eta irriak nagusituz. Herri Bazkarian ehunka herritar batu da.\nOrdu hauetan egundoko giroa dago. Ikasle, guraso, ume, heldu… kaleetan zehar hizkuntza exodoarekin amaitu eta ofizialtasunaren aldeko aldarria txoko batetik bestera eramanez.


Umore Azoka Leioak Kaleko Arteen aurreko 20 urteko pasioa ospatuko du, bere historiako estreinaldi kopuru handienarekin - Umore Azoka Leioa\n› Berriak › Prentsa › Umore Azoka Leioak Kaleko Arteen aurreko 20 urteko pasioa ospatuko du, bere historiako estreinaldi kopuru handienarekin\nUmore Azoka Leioak Kaleko Arteen aurreko 20 urteko pasioa ospatuko du, bere historiako estreinaldi kopuru handienarekin\nPrentsa 2019 May 3, Friday No Comment Berriak, Prentsa\nUmore Azoka Leioa, Leioako Udalak antolatutako Kaleko Artisten Azoka, udalerriaz jabetuko da berriro ere maiatzaren 16tik 19ra, Kaleko Arteei eskainitako 20 urteko “sukaldaritza” eta dedikazioa ospatuko dituen programazio bereziarekin. Euskal Herritik eta Estatuko eta Europako beste herrialde batzuetatik etorriko diren 46 konpainia izango dira gustu guztietarako eskaintzaren arduradunak, erabateko 19 estreinaldi, “kaleko” 3 estreinaldi eta Estatu mailako 7 aurkezpen barne direla.\nUmore Azoka Leioako XX. edizioaren programazioaren aurkezpena gaur goizean egin da Leioako Artaza Jauregian. Ekitaldian Mari Carmen Urbieta Leioako Alkatea eta Joxean Muñoz Eusko Jaurlaritzako Kultura Sailburuordea egon dira. Halaber, bertan egon da Bizkaiko Foru Aldundiko Euskara eta Kulturako Foru Diputatua Lorea Bilbao. Eusko Jaurlaritzarekin eta INAEMekin –Kultura eta Kirol Ministerioaren esku dagoen erakundea– batera, ekitaldi honen laguntzaile nagusia da Aldundia.\nMari Carmen Urbietak azpimarratu duenez, hogeigarren urtez jarraian, Leioa “Kaleko Arteen hiria bilakatzen da”. Alkateak adierazi duenez, udalerriak ekitaldiarekin duen harremana jarduerak antolatzetik haraindi doa, eta azokaren beharrak kontuan izan dira hiri garapena diseinatzeko orduan. “Sabino Arana kale berriztatuak hainbat ikuskizun jasoko ditu, sortu berri den aisiarako gunean, eta horrek, hiri atseginagoa eta hobeto prestatua eratzeko egin dugun apustuari erantzuten dio”.\nUrbietak gogorarazi du, baita ere, Udalak esfortzua egiten duela urtero azokaren kalitateari eusteko, eta pozik agertu da hogei urteko konpromisoaren ondoren lortutako emaitzarekin. “Esfortzuak merezi du, Umore Azoka Leioa, gure ekonomiarako, kulturaren sustapenerako eta kaleko profesionalentzako eta artistentzako” erreferentziazko hitzordu gisa finkatu dugulako. Horrela, alkateak Umore Azoka Leioak duen garrantzia azpimarratu du, ekitaldi hori baita EAEn euskal konpainia gehien biltzen dituena.\nIaz 37.000 pertsona inguru hurbildu ziren azokaren ikuskizun artistikoren batera, eta horrek argi eta garbi erakusten du Azokaren erakarpena. “Eskerrak eman gura dizkiet, Kultura sailetik hasi eta udal talde teknikoetara eta mantentze lanetako langileetara, urtero Umore Azoka Leioak arrakasta lor dezan ezinbestekoa den esfortzu horretan parte hartzen duten guztiei”, adierazi du Urbietak.\nAmaitzeko, alkateak bertako talentuari ematen zaion laguntza aipatu du, aurten, laugarren urtez jarraian “Tokiko Eszena” ekimena eramango baita aurrera. 2019an Leioako 3 konpainiak hartuko dute parte: Leioako Musika Bandak, “A Day at the Circus, ¡Pasen y vean!” lanarekin (Musika); Fidias Fundazioak, “The Last Wimba-Dinkas” (Hiriko dantzak) ikuskizunarekin; eta Zirkun Zirko Eskolak, “Zirkun txiki ikuskizuna” (Antzerkia eta Zirkua) emanaldiarekin.


Airearen kalitatea neurtzeko lau aparailu jarri ditu Eibarko Udalak - Deia\ndeia.eus 10.02.2020 | 18:56\nEibarko aireko irudia. Eibarko Udala\nEibarko aireko irudia.\nEIBAR. Pasaden ostegunean, otsailaren 6an, AP-8 autobidean gauzatu zen lur-jausiak zabortegi batean lan egiten ziharduten bi langile utzi zituen lurperatuta. Horren ondorioz, zorigaitza gertatu zen hurbileko herri eta hirietan ezinegon handia dago, horren inguruan informazio ugari eta ezberdinak atera baitira. Hori dela eta, Eibarko Udalak airearen kalitatea neurtzeko lau neurgailu jarri ditu, herritarrak lasaitzeko asmoz, izan ditzaketen kezkak gutxitzeko.\nHala, alkateak erabakita, lau neurgailu kontratatu dira herriko airearen kalitatea ezagutzeko. Datozen orduetan jarriko dira Amañako ikastetxean, Ipuruako kiroldegian eta Uni Eibar-Ermuan ikastetxean —Eibarko mendebaldeko guneak hirurak— eta baita Azitaingo Lantegi Eskola parean ere —ekialdean—, hiriko bi muturren artean egon daitezkeen aldeak ezagutzeko, halakorik balego.\nAlkateak erabakiaren berri eman die udal ordezkariei gaur eguerdian urgentziaz egin den Bozeramaileen Batzarrean, non luiziaren inguruko informazio guztia azaldu duen.\nNahiz eta asteburu honetan zehar Eusko Jaurlaritzak hainbat neurketa egin Zaldibarko zabortegiaren inguruan, eta, nahiz eta Eusko Jaurlaritzaren iturrien arabera emaitza horiek zehaztu duten "ez dagoela gorakada nabarmenik eta konposatu organiko lurrunkorren profila egonkor eta ohiko mailen barruan mantentzen dela", erabaki da neurketak indartzea, datu zehatzagoak lortzeko eta eibartarrak lasaitzeko, kezka eta alarma uxatuz.\nNeurketen ondorioz lortutako datuak egunero emango zaizkie herritarrei ezagutzera, Eibarko Udalaren kanalen bitartez.


Madril, 1933ko martxoaren 16a\nSan Lorenzo de El Escorial, 2022ko maiatzaren 13a (89 urte)\nabeslaria, opera abeslaria, aktorea eta unibertsitateko irakaslea\nMadrilgo urrezko domina (1998)\nTeresa Berganza Vargas (Madril, 1933ko martxoaren 16a - San Lorenzo de El Escorial, 2022ko maiatzaren 13a) espainiar mezzo-sopranoa izan zen. Kantua eta pianoa ikasi zituen Madrilgo Kontserbatorioan. 1957an, Dorabellaren papera eskaini zioten Mozarten Così fan tutte operan, Aix-en-Provencen. Hurrengo urtean, interpretazio bikainak egin zituen mundu zabaleko hainbat lekutan. Besteak beste, Isolier izan zen Rossiniren Comte Ory operan, Milango La Scala antzokian; Cherubino, Mozarten Figaroren ezteiak operan, Britainia Handian; eta Isabella, Rossiniren L´italiana in Algeri operan, Estatu Batuetan. 1960an, Rosinaren papera egin zuen Rossiniren Il barbiere di Siviglia operan, Londresko Covent Gardenen, eta 1967an, lehen aldiz abestu zuen New Yorkeko Metropolitan Opera Housen. Estilista bikaina izan zen, eta maisutasun handiz abesten zituen bereziki kanta espainiarrak eta Rossiniren operak.


«Bala berean doaz kultur aldaketa eta aldaketa soziala» | Kultura | Berria\n«Bala berean doaz kultur aldaketa eta aldaketa soziala»\nErreleboaren irudia ez dute gehiegi maite Hedoi Etxartek, Danele Sarriugartek, Joseba B. Lenoirrek eta Miren Amurizak, baina onartu dituzte belaunaldien arteko tentsio eta konplizitateak.\nHedoi Etxarte, Miren Amuriza, Danele Sarriugarte, Joseba B. Lenoir eta Sustrai Colina. JUANAN RUIZ / ARGAZKI PRESS\nLehenago zein datorren galdetu, eta bat egin dute laurek: biak batera. Aldaketa soziala eta aldaketa kulturala eskutik doazela azaldu zuten atzo Durangoko Azokako Gogoetaren plazan egindako mahai inguruan Miren Amuriza bertsolariak, Danele Sarriugarte idazleak, Joseba B. Lenoir musikariak eta Hedoi Etxarte idazleak. Etxartek laburtu zuen esaldi batera laurek konpartitutakoa: «Bala berean doaz kultur aldaketa eta aldaketa soziala». Kulturgintzaren erreleboa eta transmisioa zuen gai saioak, eta guztiek onartu zituzten aurreko belaunaldiko sortzaileekin izandako konplizitate eta talka uneak. Azaldu zutenez, hor ere batera doaz, bizi dituzte nahasian jarraipena eta etena. Bala berean.\nAmurizak oholtzatik kanpo jarri zuen, adibidez, bertsolaritzan izan diren aldaketen motorra. «Bertsolaritzan erreleboaren kasua oso demokratikoa da. Bertsolaritzan bereziki. Zergatik? Erreleboa ematen duena ez delako bertsotan dabilena, baizik eta publikoa bera. Bestela asko ez lirateke mugituko dauden lekutik. Publikoak eragiten du zirkuituan aldaketa hori». Eta nola eragiten diote elkarri kultur aldaketek eta gizarte aldaketek orduan? Adibide bat: ligatzeari buruzko bertsoak. Emakumezko bertsolariak diskurtso bat sortuz joan diren heinean, «ezeroso» igarri ditu Amurizak orain arte eroso egon diren batzuk. «Libreko saioetan ikusi ditut gizonezko askok nirekin erabili dituzten taktikak: ligatzen saiatzea, loreetara jotzea... Ni neu askotan sartu naiz jolas horretan, funtzionatzen duelako eta egiten banekielako. Orain zer gertatzen da? Guk diskurtsoa aldatu egin dugula, eta mozten baduzu bide hori, lehengo diskurtsoak ez duela balio, eta sortzen dira une ezerosoak. Guk jarraituko dugu diskurtsoa garatzen, hor ezeroso dagoenak ikusi beharko du zer aldatu beharko duen. Publikoa ere ohituagoa dago umore kode batzuetara, eta beste batzuekin ez da hain feedback erraza lortzen». Aldaketa igartzen du publikoan, eta laburbildu du: «Oso une interesgarria da».\nSarriugartek ere ildo beretik. «Erreleboa ez da izan literaturaren kasuan. Ramon Saizarbitoriak atera berri du liburu bat oraintxe bertan, esaterako. Jarraitzen du. Jarraitzen dute. Eta badute itzal bat oso luzea eta merezia. Halere, nire ustez, bai, egon da haustura bat nire kasuan. Batzuetan, jarraipen bat ere bai, baina baita haustura bat ere». Gidari lanetan aritu zen Sustrai Colinak galdera hor: «Haustura kontzientea?». Eta Sarriugartek arnasotsa lehenik, eta erantzuna ondoren. «Gizartearekiko haustura kontziente bat gehiago igual, eta gertatzen da horrek isla baduela literaturan. Ez nuen hautsi nahi ez dakit zeinen ereduarekin literaturan, baina bai eredu nagusiago batekin gizartean. Gizarteko aje batzuen kontra baneukan oro har kontrakotasun bat».\nEtxartek, jostalari eta txantxetan lehenik: «Batzuetan, euskal literaturan ez dute seme-alabek aita hil nahi, baizik eta aitak hil nahi ditu seme-alabak». Eta barreen ondoren serioago: badela denetarik, eta badirela eskuzabaltasun handiz jokatzen duten idazleak ere. «Ez dakit gure literaturan belaunaldiena hain erraz ikus daitekeen, ze berez betetzen diren espazio berriak aurrez ez ziren existitzen. Nik ez dut uste Danelek [Sarriugartek] betetzen duen espazio hori inori kendu dionik. Uste dut berak asmatu duela hein batean». Ez zen Sarriugarteren kasuaz soilik ari, ordea, eta aforismo modura bota zuen gogoeta: «John Coltrane sortu arte, ez zegoen John Coltraneren entzulerik».\nLenoir ere aldaketaren ideiarekin ados, baina bi espazio bereizi zituen. Bere inguruko giroan igartzen duena bata, eta inguru horretatik kanpo sumatzen duena bestea. «Musika egiten nigandik hurbilen dagoen jendearengan bai igartzen dut aldaketa gogo bat, baina gero ez dut sumatzen gehiegi. Bertzela ez zen izango hainbertze talde udan ibiltzen diren bezala parrandetarako ska hori jotzen. Eta ez da bakarrik estiloa. Egiten ahal duzu estilo bat ala bertzea, eta ez duzu zertan esplizituki idatzi zure kantetan nahi duzula aldaketa. Egiten ahal duzu lan egiterako orduan forma batzuk txertatu ere. Aldaketa gogo hori ez ikustea zure lanaren emaitzan, baizik eta egiteko moduan. Hortik hasten ahal duzu aldaketarako bide bat eta hori ez dut sumatzen gehiegi musika munduan».\n2065ean kokatu zituen gonbidatuak Colinak amaieran, eta azokaren mende betearen urteurrenean euskal kulturari espero dizkioten ezaugarriez galdetu zien. Aldaketari aipamena hor ere guztiek. Amurizak, esaterako: «Nik nahi nuke euskal kultura bat Euskal Herriko denek propiotzat sentitzen dutena». Eta berriz ere kultur aldaketa eta gizarte aldaketarena batuz Sarriugarte: «Nahi nuke kultura bat ez hain menpekoa, ez hain Espainiako kulturaren menpekoa eta imitatzailea dena. Gizarte aldaketa horrek nik uste eragingo liokeela kulturari ere».


2 pareko zulo luze eta zorrotza ibilbidea hasteko, ezkerraldean mugatik kanpokoa eta aurrekaldean bi bunker dauzka.\nNormalean 4-5 burdinak erabiliko dira.\n4 pareko zulo motza, ezkerralde osoan mugatik kanpokoa. Irteera golpea doitasunez eman behar da. Bigarren kolpea konplexua da, Green gurutzatua, aurrekaldean bi bunker eta ezkerraldean mugatik kanpokoa duelako\nIbilbidearen zulorik esanguratsuena da. Pare luzea eta zorrotza, ezkerreko alde osotik mugatik kanpokoa eta eskumaldetik sakonune nabarmena duena.\nBanderaren arabera 6 eta 3 arteko burdinak erabili ahal izango dira.\n3 pareko zuloa, aurrekaldetik bunker batek eta eta atzekaldetik beste bik babestua. Adi ezkerraldeko mugatik kanpokoarekin.\n7-8 burdinak erabili.\n4 pareko zulo motza, non jokalari onek kolpe batez Greenera heltzen saiatuko diren. Green aldapatsua, flan itxurakoa, eta sakonune handiez inguratuta. Kontuz ezkerreko aldetik, hondartza dago eta.\nJokalari onek drivea erabiltzen dute kolpe batez greenera heltzeko, baina bere arriskua dauka. Normalena lehenengo egur 3a edo 3 burdinarekin jokatzen da eta ondoren sanwedge batekin\n4 pareko zulo ertain-luzea, non irteeran rough sakonune hareatsua gainditu beharko den. Bigarren kolpea Green aldapatsuan jolasten da, aurrekaldean hiru bunker eta ezkerraldean beste bi dituena. Adi ibili eskuinaldeko out-arekin.\nIrteeran driva erabiltzen da eta burdina 9-7 bigarren kolpean. Aurrenengo zuloarekin gurutzatzen da, kontuz ibili.\nZelaian dagoen 5 pareko zulo bakarra da. Irteeraratik lehenengo plataformara heldu ezean parea konplikatu daiteke. Bigarren kolpea kale estu eta ondulatu batean jolasten da. Greena gorako aldapan dago, aurrekaldean bunker batek eta eskumaldean aproach-a konplikatuko duten bi tamarindok babestua.\nIrteera driverekin, ondoren 3 egurra erabiliaeta bukaera sanwedge batekin egin daiteke approacha. 9 zuloarekin gurutzatzen da.\n4 pareko zulorik luzeena eta zailena da. Zuloaren ezkerralde osoak out batez mugatua dago eta eta eskumaldetik rough hareatsua topatuko dugu. Bigarren kolpea aldapan gora jolasten da, aurrekaldean bi bunker eta alde bietatik pinudiz inguratuta dagoen green baterantz.\nIrteera driverekin eta burdinak 3- 6 bigarren kolperako.\n4 pareko zuloa, ezkerran “dog-leg”ean. Bigarren kolpean ikuspena izateko lehenengo kolpea zuzena eta luzea izan beharko da. Bigarren kolpea (begirada terrazan jarriz) bi plataformetan banatutako Green batean jolasten da, lau bunker eta atzealdean mugatik kanpokoa duena.\nBurdina 3-4 bola plataforman uzteko eta burdina 9 bigarren kolperako. Zazpigarren zuloarekin gurutzatzen da. Adi ibili.


Gold Spring Gasik Gabeko Zero Freskagarri Berriak\n2021ko ekainaren 02a\nBadakizu Radler eta Shandy pakete “ikusezin” berria erabiltzen? Merkatu-berrikuntza handia da; aurreko paketean erabiltzen zen plastiko gehiena kentzen du. Helduleku moduan zinta bat du eta botilak elkartuta mantentzen dituzten silikonazko puntu batzuk.\nEz da aurreko paketea bezala erabiltzen. Horregatik, pakete berria ezagut dezazun, nola funtzionatzen duen azaltzen duen bideo labur hau prestatu dugu. Oso erraza da!


Auvernaux - Wikipedia, entziklopedia askea.\nWilfrid Hilgenga (en)\nLe Coudray-Montceaux, Saint-Fargeau-Ponthierry, Champcueil, Chevannes eta Nainville-les-Roches\n156 (%48.3) 168 (%52)\nAuvernaux Frantziako udalerria da, Essonne departamenduan dagoena, Île-de-France eskualdean. 2013an 318 biztanle zituen.\n2007an Auvernaux udalerrian erroldatutako biztanleak 318 ziren. Familiak 116 ziren, horien artean 24 pertsona bakarrekoak ziren (16 bakarrik bizi ziren gizonak eta 8 bakarrik bizi ziren emakumeak), 32 seme-alabarik gabeko familiak ziren eta 60 seme-alabak dituzten bikoteak ziren.\n2007an 127 etxebizitza zeuden, 119 familiaren etxebizitza nagusia ziren, 4 bigarren erresidentzia ziren eta 4 hutsik zeuden. 107 etxeak ziren eta 13 apartamentuak ziren. 119 etxebizitza nagusietatik 92 bere jabearen bizilekua ziren, 24 alokairuan okupaturik zeuden eta 3 doan lagata zeuden; 3 etxek gela bat zuten, 6 etxek bi zituzten, 11 etxek hiru zituzten, 33 etxek lau zituzten eta 66 etxek bost zituzten. 102 etxek euren parking plaza propioa zuten azpian. 38 etxetan ibilgailu bat zegoen eta 76 etxetan bat baino gehiago zituzten.\nAuvernaux udalerriko biztanleria-piramidea 2009an .\n2007an lan egiteko adina zuten pertsonak 229 ziren, horien artean 175 aktiboak ziren eta 54 inaktiboak ziren. 175 pertsona aktiboetatik 164 lanean zeuden (91 gizon eta 73 emakume) eta 11 langabezian zeuden (7 gizon eta 4 emakume). 54 pertsona inaktiboetatik 16 erretiraturik zeuden, 27 ikasten zeuden eta 11 "bestelako inaktibo" gisa sailkaturik zeuden.\n2009an Auvernaux udalerrian 125 unitate fiskal zeuden, 352,5 pertsonek osaturik. Pertsona bakoitzeko diru-sarrera fiskalaren mediana urteko 23.692 euro zen. \n2007an zeuden 20 komertzioetatik, 6 eraikuntza enpresak ziren, 5 ibilgailuen saltze eta konpontze enpresak ziren, 1 garraio enpresa zen, 2 ostalaritza eta jatetxe enpresak ziren, 1 finantziazio enpresa zen, 3 zerbitzu enpresak ziren eta 2 administrazio publikoko enpresak ziren.\n2009an zeuden norbanakoentzako 8 zerbitzu publikoetatik, 1 ibilgailuen konpontzeko eta nekazaritza tresnetako lantokia zen, 1 igeltseroa, 2 margolariak, 1 zurgina, 1 iturgina eta 2 jatetxeak.\n2000. urtean Auvernaux udalerrian 4 nekazaritza-ustiategi zeuden.\nBNF: 152800554 (data)


Iraupen eskiaren harrobia - Gipuzkoako Hitza\nIraupen eskiaren harrobia\n2020, urtarrilak 31 Albisteak, gipuzkoa, Kirola 382\nIraupen eskian lehiaketari begira trebatu nahi duenak aukera badu Tolosan egoitza duen Rojo teknifikazio taldean. Joseba Rojo tolosarrak jarri zuen martxan proiektua, eta bigarren denboraldia da hau. Iraupen eskian lehiatutakoa da Rojo, baina 2014. urtea ez zen izan berak nahi bezalakoa: “Orduan nire entrenatzaile zenak esan zidan ea zergatik ez nintzen animatzen prestatzaile moduan lan egitera, eta horrela hasi nintzen”.\nTolosarrak azaldu du ez zela zaila izan eskiatzaile soilik izateari utzi eta prestatzaile bihurtzea. Hori bai, pena eman zion: “Eskiatzaile gisa, Olinpiar Jokoetara joatea zen nire helburua, eta bi aldiz gelditu nintzen joateko zorian. Pausoa ematearen zailtasuna hori izan zen. Gainerakoan, ezagutzen nuen mundu hori, eta erraza izan zen lan horretan hastea”. Hori bai, Espainiako selekzioan entrenatzaile eta teknikari gisa lau urte egin eta gero, “ziklo bat amaitu zela” ondorioztatu zuen Rojok, eta, inguruan eskiatzaile gazte asko entrenatzaile gabe zeudela ikusita, taldea sortzera animatu zen. Lanbide bihurtu zuen entrenatzaile lana, baina, gaur egun, iraupen eskiko entrenatzaile izateaz gain, beste lan bat ere badu, “oso zaila baita eskitik bakarrik bizitzea”.\nTxapelketei begirako prestaketan aritzen da Rojo, batez ere. “Iraupen eskirako teknifikazio lana egitea da asmoa; hemen, EAEn, ez dugu-eta halakorik. Kirolariek maila horietan azpiegitura eta entrenatzaile bat izan dezaten saiatzen ari gara, entrenamendu zehatzak izan ditzaten, kontrolak egin ditzaten bai medikuekin eta bai analisiekin…”, azaldu du Rojok. “Atea irekita dago norbaiti kirol hau hasieratik erakutsi behar bazaio, baina, printzipioz, lehiaketaren mundura begira sortu dugu taldea”.\nAurretik, eskiatzaileak Aragoiko teknifikazio taldera edo Kataluniakora joan ohi ziren trebatzera. “Nik uste dut hemen teknifikazio talde bat behar dela”, esan du. “Orain arte ez dugu jaso diru laguntzarik. Kirolarien gurasoengandik jasotzen dugu diru guztia, eta eskertzekoa da haien laguntza, bestela ezingo baikenuen sortu taldea. Saiatu gara diru laguntzak jasotzen, eta oraindik ere saiatzen ari gara. Teknifikazio taldea ofiziala izan dadin nahi dugu”.\nBost emakume eta lau gizon\nEgun, 13 eta 16 urte arteko bederatzi kide daude taldean, bost emakume eta lau gizon: Olaia Plazas berastegiarra, Jurgi eta Ibon Irurieta errenteriarrak, Naroa Amantegi eta Irati Azpilgain tolosarrak, Alaia Jauregi azpeitiarra, Laia Arakama getxoztarra, eta Xabier Uriguen eta Peio Añerbe gasteiztarrak. “Kopuru polita dugu batera edo bestera mugitzeko; adibidez, Espainiako Kopako lehiaketara joateko. Eta ateak zabalik daude beste norbait parte hartzera animatzen bada”.\nTolosako Alpino Uzturre elkartekoak dira taldean dauden eskiatzaile gehienak. “Estatu mailan, Tolosak eta Alpino Uzturrek tradizio handia dute iraupen eskian. Asteburu oro, jende asko joaten da eskiatzera, nahiz eta gero lehiaketetan ez duten hainbestek parte hartzen. Ea orain taldean dauden hauek ikusita gazte gehiago animatzen den lehiaketetan parte hartzera”.\nAstean zehar elkartzen dira entrenamenduak egiteko, Tolosako Berazubi estadioan; gimnasioan batetik, eta atletismo pistan bestetik, rolleskia egiteko. Neguan, berriz, asteburuetan, normalean, elurretara joaten dira prestatzera, Candanchura edo Somportera. Horrez gain, hainbat probatan ere parte hartzen dute. “Neguan, normalean, okupatuak izaten ditugu asteburu guztiak”.\nIraupen eskia “oso kirol osoa” dela azaldu du Rojok: “Azkenean, gorputzeko ia gihar guztiak mugitzen ditugu, eta oso gogorra da prestaketa. Lan asko egin behar da gimnasioan, enbor aldean batez ere, eta, aldi berean, asko landu behar da iraupena, kirolaren izenak dioen moduan. Lan asko dago atzean, indarra eta erresistentzia koordinatzeko”.\nTxapelketei dagokienez, Espainiako Kopako probak zehaztu dituzte helburu gisa. Hain justu, asteburu honetan dituzte probak, Baqueira Bereten (Herrialde Katalanak). Espainiako Txapelketa da denboraldiko erronka nagusia; denboraldi bukaeran iritsiko da proba hori.


kritiken hemeroteka » Tesia, antitesia eta protesia\n« Bihar Antarktikan izanik atzo Kalaportun naiz | Pott bandaz »\nTesia, antitesia eta protesia Markos Zapiain / Euskaldunon Egunkaria, 2002-02-12\n“Erlojuak desakreditatuta daude”, dio Goiok; denbora kronologikoa dago desakreditatuta Lagun izoztua-n, eta mugimendu dialektikoa.\nZenbat estrategia txosten eta ideologia hastapen ez ote du ezkerrak idatzi, tesia, antitesia eta sintesian oinarrituta! Dialektika honen arabera, egoera jakin bat jasotzen da, dago, tesia; ezeztatu egiten da egoera hori, borrokatuz, sufrituz eta sufriaraziz; eta azkenik, sintesiak egoera berri ederrago eta artezago bat dakar, tesia gainditzeaz batera, bere baitan gordetzen duena. Baikorregia aukeran, harroegia. Supermanetik baino gizakiok gehiago baitugu hegoalderanzko bidaian berehala makaltzen den oilar tristetik, “zalantzan, ezbaian, kukurruku egiteko hausnarrean, desorduan kantatzera behartua”. Hobeto lapikora lehenbailehen.\nEdo pinguinotik: “Etorri, estropezu egin, oreka galdu eta itzelezko danbatekoa hartuko dute hainbat metro harantzago gelditzeko. Orduan, serioski eta duintasun handiz jaikiko dira, estropezuaren aldera begiratu, estropezuaren arrazoia ezagutu edo igarri nahian bezala. Gero, beren ibilera jarraituko dute, eztabaida ezinezko zintasunez, harik eta laster, berriz ere, estropezu egin eta ahuspez jausi arte”.\nEdo mamu erromesen antzera alderrai dabiltzan izotz pusketetatik, agerian puntatxo bat eta ezkutuan agerikoa mugiarazten duen erraldoi baldar beti ezezaguna, haizeek eta korronteek mugiarazia berau. Ikaragarri ederrak dira izotz zatien mugimenduei buruzko orrialdeak. Sarrionandiak giza eitea ematen die, iradokiz gure arimako Urbasa izoztua ere trumoi zalapartaz erortzen zaigula batzuetan oinetaraino, edo bloke handiegia askatzen bazaigu grabitate zentroa galdu eta irauli egin gaitezkeela.\nBestalde, “gainditzea” baino oinarrizkoagoa da menturaz “ematea” edo “oparitzea”. Armando-Teseok, Lagun Izoztua-ren osagai den fikziozko bere izkribuan, Maribel-Ariana ematen dio Goio-Dionisosi, ez alferrik Gorria. Betiko Gorriari, dialektiko estu samarra apika gaztetan, batek daki, mugimendu eta denbora gezien aniztasun harrigarria onartzean bilakatzen zaio Lurra etxe, denbora aberri, eta berria itzulera\nEdonola ere, dialektika mundua aldatzeko erabili izan da, baina Sarrionandiaren arreta orain, ohiko mundua abandonatzeko mugimenduei dago zuzendua: Goioren izoztea, erbestea, Antartikara abiatzea, morfina, eroetxea, minbizia, idazteko ixtea… Protesi zaharrenetarikoa da sintaxia. Sarrionandiak tesia, antitesia eta sintaxia proposatzen du.\nGizakiak sekulan ez dio jaramon zipitzik ere egin berak jakintsu zuhur izendaturikoei, zorionez ziurrenik. Gure garaiaren ezaugarririk bereziena protesiaren nagusitasuna da, lasterketa ikusgarrian bere kasa dabilen protesigintza kezkagarria. Bai barregarriak, Etika Katedradunez eta Presidentez eta Ministroz osaturiko Mundu Mailako Komite horiek, klonen eta geneen manipulazioaz gomendio burutsuak emateko eratuak! Teknikak aspaldi ihes egin dio gizakiari. Protesigintzan ere, beste orotan bezala, gizakiak ahal duen guztia egingo du: ikertu, daiatu, gauzatu, leherrarazi, disimulatu. Etika Katedradunen zuhurtziak minut erdia beteku du albistegi progreren batean, Sorginen Laratza-n protesiz betetak penomenoren bat izar bilakatu baino lehen.


‘ALARDE’ DOKUMENTALAREN AURKEZPENA AMAIA KULTUR ZENTROAN, APIRILAREN 29AN – Irungo Alardea | Alarde de Irun\nMikel Alzolak zuzendutako ikus-entzunezkoaren aurkezpena 500. urteurrena ospatzeko ekitaldi nagusietako bat da\nIrungo Agintarien Batzordeak eta San Martzialgo Alardearen Batzordeak aurrera darraite San Martzialgo Lehen Gudua eta Botoaren 500. urteurrena ospatzeko ekitaldiekin. Hurrengo mugarria ‘Alarde’ izeneko dokumentalaren aurkezpena izango da, Mikel Alzola hondarribiarrak zuzendutako lanaren aurkezpena, hain zuen. Ikus-entzunezko hau burutzeko zinema lanetan aritzen den lan talde baten laguntza jaso du, eta azken emaitza Amaia Kultur Zentroan izango da lehen aldiz ikusgai apirilak 29an, arratsaldeko 20:00etan. Ekitaldian proiektua aukerkeztu eta ikusi ahal izango da, ondoren mahai-inguruari bide emango zaio eta azkenik 500. urteurrenarekin lotutako produktuak erosteko aukera egongo da.\n‘Alarde’ dokumentalak San Martzial Alardea ezagutu, bizi eta sentitzen duten emakume zenbaiten testigantzekin osaturiko mosaikoa aurkezten du. Alardea, Irunen egiten den oroitzazko ospakizuna da, zeinaren jatorria 1522ko San Martzialeko Batailan kokatzen baita. Elkarrizketa zatiak eta Alardearen beraren nahiz aurretiko ekitaldien irudiak elkartuta, ospakizunaren ikuspegi zirraragarri eta erabatekoa ematen du ikus-entzunezkoak. Gutxi gora behera 50 minutu inguru irauten du eta lau urtetako lana laburbiltzen du, 2019ko (ospatutako azken alardeko) irudiak biltzen ditu inoiz baina kalitate hobean.\nJardunaldira bertaratzeko gonbidapenak dohainik izango dituzue eskuragai apirilak 21ean, goizeko 10:00etatik aurrera Luis Marianoko Turismo Bulegoan edota http://www.irun.org/entradas eta http://www.irun.org/sarrerak web orrialdeetan.\nAmaia Aramburu, ikerketa-bekaren irabazle\nUrteurrena ospatzeko lehen ekintza urtarrilean jarri zuen abian Martzialgo Alardearen Agintari Batzordeak. Ikerketa-beka baten eskaintza izan zen, alegia, eta dagoeneko badu irabazlea; Amaia Aramburu Escamochero da, 24 urteko irundarra, bere ‘Las conocidas (o desconocidas) once melodías de San Marcial’ lanarekin. Proiektuan San Martzialgo musika interpretatzeaz gain, “melodia horien atzean ezkutatzen den historia eta memoria” kontuan hartu du autoreak. Ikerketaren helburu nagusia “San Martzialgo musika aztergai hartzea da, ekainaren 30ean Irunen interpretatutako musika-lanen historia eskaintzeko”.\nLana Valladolideko Unibertsitateko Filosofia eta Letren Fakultateko Historia eta Musika Zientzietako Graduan egileak aldez aurretik egindako Gradu Amaierako Lanaren jarraipena izango da. Sagrario Arrizabalaga historialaria, Denis Álvarez UPV/EHUko historia irakasleak, Paco Carrillo jeneralak eta Sergio Arana eta Lauren Etxepare (epaimahaiko idazkaria) Kultura Batzordeko kideak osatutako epaimahaiak 2.000 euroko beka esleitu dio proiektuari. Amaia Aramburuk adierazi duenez, “oso pozik dago, aukera paregabea baita horrelako proiektu polit batean parte hartu eta San Martzial Alardeko musikari buruzko informazio gehiago eskuratzeko”.\nOinarriek adierazten dutenari jarraiki, ikerketa-lana urriaren 31 baina lehen amaituko da, eta jendaurrean aurkeztuko da aurtengo udazkenean egingo den hitzaldi batean.


Erenegun, Gipuzkoako Diputazioan, Orbea, Intziarte eta Angulo diputaduak agertu zuten erabakizun bat, euskera jakitea ez dedilla bearrezkoa izan Diputazioaren otseiña edo enpliadua izateko.\nElortza, azpeitiar diputadu jaimetarrak erantzun zien euskera bear-bearra dala Diputazioaren otseiñentzat, euskaldunekin izan bear dituztelako beren artu-emangeienak; eta onez gallera, gaurko egunean euskeraren aldez alde guztietan gogoz ari diralarik, ia zergaitik atzerakada ori egin bear zuen Gipuzkoak, euskalerriko zatirik euskaldunenak.\nOlazabal diputadu integristeak sendotu zuen Elortzak ain ederto azaldu zuena.\nGero, auteskundera (botaziora) sartu ziran, eta Orbea piperpotea eta bere lagunen erabakizuna atzeratua gelditu zan, eta zutik, orain arte bezela, Gipuzkoako Diputazioaren otseiña izateko euskalduna izan bearra dala.\nEuskeraren alde autarkia (botua) eman zutenak dira: Elortza, Aztiria, Aranburu, Orbe, Ayala-Gaitan, Lazkibar, Arregi, Olazabal, Ikazategi, Ameztoi, Bianki, Zabala (Lendakaria), eta Laborda. Amairu.\nEuskeraren kaltez: Orbea, Laffite, Aginaga, Angulo, Intziarte. Bost.\nNik ez ditut ezagutzen diputadu oiek eta esan didate, alde autarkia eman dutenak dirala: lenbiziko bostak jaimetarrak, urrengo zazpiak integristak, eta azkenengoa liberala.\nZorion agurra damaiegu eta txalo beroak jotzen dizkiegu euskaldun jatorrak diraden gizon oiei.\nKaltez autarkia eman dutenak omen dira: lenbiziko biak piperpoteak, eta beste irurak liberalak.\nAuei dasaiegu (esaten diegu) oker egon dirala beren asmoan. Gipuzkoa euskalduna da oso, eta otseiñak nagusiaren ele edo izketea jakitea bidezko gauza da; bestela, nola antolatuko dira elkar ulertzeko? Eta ez du balio esateak Gipuzkoan jaiotakoren bat gelditu litekela otseintza-leku oietara eldu eziñik euskera ez dakialako, ba leku oiek ez dira egiñak oneri edo areri irabazpidea emateko, gipuzkoar guztiei bear diran arazoetan erantzuteko baizik, eta ontarako euskera jakitea bear-bearra da, ta ez badakite... ikasi dezatela. Eta oraindik gutxiago balio du esateak euskera-beartasun orrekin otseintzarako onenak atzean gelditu ditezkela, ba euskalerrian eta batez ere Gipuzkoan, euskera dakitenen tartean mutil azkarrak daude beti bezela, edozetarako jaioak diranak, erdaldunakin neurtzeko ta aurrenen irtetzeko gai diranak.\nEz, orretan ez zerate zuzen egon.


Diskofesta bitaminak behar dituzu?\nSoinua, argiak eta dj-ak nahi duzun jaia antolatzeko zure eskuetan jartzen ditugu. Ikusitako betebeharrak kontutan hartuta ospakizun paregabea burutuko dugu nahi duzun lekuan eta ordutegian. Gurekin jar zaitez harremanetan zure diskofesta sortarazteko.\nGure jai ospetsua: soinua + argiak + dantzak. Ekipo tekniko eta teknikari profesionalak zure eskura. Noiz hasten da jaia?\nZure ezkontza jaiarako behar duzun talde lana: soinu eta argi ekipo teknikoa, dj artista barne. Zure ospakizuna primeran ateratzeko!\nZure jaialdia planifikatu, burutzen eta aurkezten dugu. Musikarik gabe jairik ez dago, horretarako gure soinu eta argi ekipoarekin behar den lekura hurbilduz gero, festa prest egongo da zure esanetara...\nJai bakoitzak erronka berri bat da mementu bakarrak sortzeko\nDiskofesta dj, soinu eta argi zerbitzu berezia zure jaia ospatzeko. Ekitaldiaren antolakuntza integrala burutuko dugu nahi izanez gero, baina horretarako informazio gehiago behar dugu, harremanetan jar zaitez gurekin.\nGorputz osoz musikaren arima dantzatu!\nBuruz behera edota hankaz gora jarriko zaitugu!


Semana de Europa en Navarra – Una iniciativa para celebrar el proyecto europeo en la Comunidad foral\nEuropako astea Nafarroan Maiatzak 9-15\nEuropako Semana Semana Europa “Munduko bakea ezin da babestu mehatxatzen duten arriskuen pareko ahalegin sortzailerik gabe”\nOhar horrekin hasi zuen Robert Schumanek, frantziako atzerri-ministroak, 1950eko maiatzaren\n9ko adierazpena. Bertan, europako estatuen arteko aliantza bat sortzea proposatu zuen,\nikatzaren eta altzairuaren ekoizpena modu koordinatuan kudeatzeko helburuarekin.\nIkatzaren eta Altzairuaren Europako Erkidegoa nazioz gaindiko erakundeetan lehena izan zen, gaur egungo Europar Batasunean bihurtu dena.\nOrain, Europar Batasuna sortuko zen hitzaldi hartatik 72 urtetara, Schumanen gomendioa\ninoiz baino nabarmenagoa da.\nEuropako integrazio proiektuaren garrantzia eztabaidaezina da, Europako kontinenteak aurre egin behar dien ekonomia, gizarte eta ingurumen erronkak kontuan harturik. Hala ere, proiektuaren zilegitasuna eta arrakasta bermatzeko, beharrezkoa da Europako herritarrek eginkizun erabakigarriagoak hartzea batasunaren eraketan, haren ideiak partekatuz eta gure etorkizun komuna eratzen lagunduz.\nHori da, hain zuzen ere, Europako Astearen helburua Nafarroan, Nafarroako Gobernuko Kanpo Harremanetarako departamentuaren ekimen bat, herritarrekin eztabaida ireki, inklusibo eta gardeneko ekitaldiak bultzatzea eta babestea helburu duena, EBrentzat lehentasunezkoak diren gaien inguruan.\nEuropako asteari buruz Nafarroako Europako Astean beren kabuz ekitaldiak antolatuz parte hartu nahi duten kolektibo, entitate eta pertsonek haien proposamenak egin diezazkiokete Europe Direct Navarra/Nafarroa europako informazioa bulegoari.\nNafarroako Gobernuko Kanpo Harremanetarako Zuzendaritza Nagusiak Europaren etorkizunerako garrantzitsuak diren gaiei buruzko eztabaida bultzatzeko interesgarritzat jotzen dituen ekitaldi eta ekimenak antolatzen lagunduko du, bai eta eztabaida horri buruzko informazioa zabaltzen ere.\nEkitaldiak egiteko gomendatutako gaiak bat datoz EBren 2019-2024 aldirako lehentasunekin:\n1.\tAro digitalera egokitutako Europa\n2.\tEuropa indartsuago bat munduan\n3.\tGure Europako bizi modua sustatzea\n4.\tBultzada berri bat Europako demokraziari\n5.\tPertsonen zerbitzura dagoen ekonomia\n6.\tEuropako Itun Berdea\nDinamika Europako Astea Ekitaldien agenda Konsultatu hemen ekitaldien zerrenda osoa Europako Astea Laburpen-bideoa Kontaktua Europako Astea KANPO HARREMANETARAKO ZUZENDARITZA NAGUSIA\nYanguas y Miranda kalea, 27, 1. — 31003 Iruña\nT. 848 433 477\nEuropako erakundeekin zuzenean harremanetan jarri nahi baduzu\n00 800 6 789 10 11 facebook instagram twitter #NavarreInEurope #EuropeDirectNA\nProposatu zure ekitaldia